Масофавий таълим: бу жисмоний тарбия ва спорт мутахассисларининг малакасини оширишда қандай аҳамиятга эга? / Olamsport.com\n22 мар 07:27\nМасофавий таълим: бу жисмоний тарбия ва спорт мутахассисларининг малакасини оширишда қандай аҳамиятга эга?\nТеглар : Масофавий таълим\nЎзбекистон Республикаси Президентининг 2017 йил 7 февралдаги “Ўзбекистон Республикасини янада ривожлантириш бўйича Ҳаракатлар стратегияси тўғрисида”ги фармони билан тасдиқланган 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясининг Ижтимоий соҳани ривожлантириш номли тўртинчи устувор йўналишида таълим сифатини яхшилашга, таълим тизимида замонавий технологиялардан фойдаланиш масалаларига кенг эътибор қаратилган.\nШу боис, ҳозирги кунда спорт таълим тизимида сeзиларли ўзгаришлар амалга оширилмоқда. Таълим олишни такомиллаштиришда янги ахборот тeхнологияларидан унумли фойдаланиш учун кенг имкониятлар яратилмоқда. Хусусан, масофавий таълим шакли шулар жумласидан бўлиб, у мустақил таълим олишнинг янги шаклидир.\nМасофавий таълим масофадан туриб ўқитиш бўлиб, бунда ўқитувчи ва таълим олувчи ўртасида масофа мавжуд бўлади. Масофавий таълимда ўқув жараёнлари замонавий ахборот ва педагогик технологиялар ёрдамида амалга оширилади. Масалан, АҚШда олий ўқув юртларининг ярмидан кўпи таълим жараёнининг ажралмас қисми сифатида масофавий онлайн ўқитиш дастурларини қўллайди.\nМасофавий таълимнинг ўзига хос жиҳати, таълим олувчиларга мустақил билим олишга имконият берилишидир. Масофавий таълим жараёнида таълим олувчилар барча турдаги ахборот-коммуникация воситаларидан кенг фойдаланади. Масофавий таълим АҚШда ўтган асрнинг 60-йиллари ўрталари, Европада эса 70-йиллардан жадал ривожлана бошланган.\nҲозирги кунда ихчам ва нисбатан арзон бўлган notebook, netbook, i-pad, i-phone ва smartphone каби янги ахборот воситалари ҳаётимизга кенг кириб келмоқда. Шу сабабли спорт таълимида бу воситалардан фойдаланишга бўлган қизиқиш ва талаб ортиб бормоқда. Масофавий таълим эса айнан шу технологиялар воситасида амалга ошириладиган жараён ҳисобланади.\nМасофавий таълимнинг яна бир афзаллиги, унда тингловчи ўзига қулай вақтда билим олиши мумкин. Айнан шундай афзалликлари туфайли ушбу тизим дунёда кeнг оммалашган. Ҳозирда илғор ахборот-коммуникация тeхнологиялари ёрдамида масофавий таълим тизими ўзининг қулайлиги сабабли бутун жаҳонда ривожланиб, ижобий самара бeрмоқда.\nМалака ошириш курсларига бевосита қатнаб ўқиш имкониятига бўлмаганлар, малакасини оширишни хоҳловчилар, ногиронлар ва бошқа турли сабабларга кўра, бевосита марказда ўқиш шароитига эга бўлмаган шахсларнинг масофадан туриб таълим олишга бўлган талаблари ортиб бориши табиийдир. Масофавий таълимнинг анъанавий усулларидан фойдаланиш, имкониятлари тиббий шарт-шароитлар туфайли чегараланган шахслар учун ҳам қулай шароитни яратиб беради.\nМасофавий таълимнинг таркибий бeлгилари:\n– масофавий малака ошириш платформаси.\nМасофавий таълим услубий матeриаллари қуйидагилар ҳисобланади:\n– дарслик, ўқув, услубий қўлланма ва ўқув-услубий мажмуалар;\n– аудио ва видeо дарсликлар;\n– онлайн дарслар (Интeрнeт саҳифа);\n– элeктрон кутубхона;\n– мультимeдиа элeктрон дарсликлар.\nЖисмоний тарбия ва спорт соҳаси мутахассислари учун масофали таълим тизими шакли жорий этилса:\n– тингловчиларнинг ихтиёрий вақтда мустақил ўқиши таъминланади;\n– жисмоний имконияти чекланган шахсларга билим олиши учун шароит яратилади;\n– талабгорларнинг кўп қисмини тренерлик фаолияти билан шуғулланишига имконият яратилади.\n– тренерлик фаолиятига боғлиқ соҳалар бўйича (спорт психологияси, диетология, фармакология, тиббиёт) билимларини оширишга қўшимча қулайлик яратилади.\nТабиийки, таълим биринчи ўринда дидактик ва билиш мақсадларидан келиб чиқади. Иккинчидан, таълим олувчиларнинг хусусиятлари инобатга олиниши даркор. Ҳар қандай масофавий ўқитишнинг самарадорлиги тўртта элементдан иборат:\nа) ўқитувчи ва тингловчи ўзаро ҳамкорлигининг самарали бўлиши (улар бир-бирларидан бошқа жойларда жойлашган бўлсалар ҳам);\nб) қўлланиладиган педагогик технологияларнинг замонавийлиги;\nв) услубий материаллар ва уларни етказиш воситаларини самарали ташкил этилганлиги;\nг) тескари алоқанинг самарадорлиги.\nБу каби жиҳатларнинг татбиқ этилиши малака ошириш тизимида йўлга қўйилаётган масофавий таълимнинг самарадорлиги ошиши учун асос бўлиб хизмат қилади.\nҲозирги кунда мамлакатимизда масофавий таълимни ташкил этиш билан боғлиқ ташкилий жараёнлар асносида жисмоний тарбия ва спорт соҳаси мутахассисларининг малакасини оширишда ҳам масофавий таълимни ташкил этиш ва такомиллаштиришни беш босқичда олиб бориш режалаштирилган:\nБиринчи босқичда малака ошириш маркази профессор-ўқитувчилари ва ходимлари томонидан яратилган электрон ўқув ресурсларни такомиллаштириш учун АКТ мутахассислари томонидан ўқув курслари орқали тажрибаларини ошириш.\nИккинчи босқич. Ҳозирда яратилган электрон ўқув ресурсларининг таркиби қуйидагича бўлиши режалаштирилмоқда. Унга кўра, модуллар бўйича аудио ва видеомаъруза, мустақил ўрганиш учун назарий маълумотлар, глоссарий ва билимларни назорат қиладиган тест саволлари.\nУчинчи босқичда электрон ўқув ресурслари илмий-методик кенгаш томонидан тасдиқлангач, ресурслар профессор-ўқитувчилар томонидан масофавий малака ошириш платформасига жойланади.\nТўртинчи босқичда профессор-ўқитувчилар электрон таълим тизимини ишлатиш бўйича масофавий тарзда босқичма-босқич тажрибаларини ошириб бориши таъминланади.\nБешинчи босқичда жисмоний тарбия ва спорт бўйича мутахассисларни илмий-методик таъминлаш, қайта тайёрлаш ва малакасини ошириш маркази тингловчилари, жисмоний тарбия ва спорт клублари, давлат ҳамда нодавлат бошқа спорт ташкилотларида фаолият юритувчи тренерларни ўқитишда масофавий таълим тизимидан фойдаланилади.\nДемак, мамлакатимизда таълимнинг янги босқичига ўтилаётган ҳозирги кунда масофавий таълимнинг самарадорлигини ошириш омиллари ва имкониятлари аниқланиб, улар жисмоний тарбия ва спорт соҳаси мутахассисларининг малакасини ошириш тизимида босқичма-босқич амалиётга жорий қилинса, масофавий таълим тизимини муваффақиятли ташкил этилиши таъминланади.


Хитой интернет жиноятларини содир этганликда гумон қилиб 3 мингдан ортиқ кишини қўлга олди\n09:48 / 13.09.2016\nХитой полицияси шу йилнинг май ойидан бери интернетдаги жиноятларга алоқадор бўлган 3,4 минг кишини ҳибсга олди, дея хабар қилмоқда ХХР жамоат хавфсизлиги вазирлиги.\nМамлакат ҳуқуқни муҳофаза қилиш идоралари махсус кампания доирасида интернет тармоғига ноқонуний жойлаштирилган 122 минг эълонни йўқ қилган. Турли ресурслардаги 23 минг аккаунтни бекор қилган, 4207та сайтга суд орқали жазо қўллаган.\nАввалроқ, ХХР жамоат хавфсизлиги хизмати фирибгарлар томонидан телекоммуникация соҳасида қўллаши мумкин бўлган ахборотларни тарқатувчи онлайн хизматларга қарши қаратилган махсус амалиёт ўтказишни бошлаган эди.\nҚайд этилганидек, вазирлик фуқароларнинг шахсий маълумотлари, хусусан банк ҳисоб рақамларини сотувчи, вируслар ёрдамида фойдаланувчилар маълумотларни ўғирлайдиган ҳамда сохта электрон сертификатлар тақдим этувчи хизматларни аниқлаб, йўқ қилиш билан шуғулланади.\nНобель мукофоти совриндорининг беваси уй қамоғидан озод этилди\n18:47 / 11.07.2018


Толиб Йўлдош (1919-2002) | www.ziyouz.uz\nБош саҳифа Ўзбек зиёлилариТолиб Йўлдош (1919-2002)\nБолалар ва катталарнинг ардоқли шоири Толиб Йўлдош 1919 йили Тошкентнинг Чилонзор ота мавзеси, Гулбозор маҳалласида оддий меҳнаткаш оиласида дунёга келган. У турмуш ташвишлари билан бўлиб, илм-билим деган нарсаларни қирқ ёшидан сўнг эгаллади. Тайёрлов ва кечки курсларда ўқиди. Аммо шоирнинг «Сайлайман» деган биринчи шеъри 1937 йилда — 18 ёшида эълон қилинди. Толиб Йўлдошнинг биринчи шеърий тўплами «Бўри билан чол» эса 1943 йилда чоп этилган.\n«Шундан бери, — деб ёзади шоир таржимаи ҳолида,— қирққа яқин тўплам нашр эттирдим, ярми болаларга, ярми катталар учун». Толиб Йўлдошнинг «Бахтиёрлар қўшиғи», «Порлоқ эрта», «Полизда», «Дўмбоқлар», «Копток нега қочади», «Ўсмирлик ўйлари», «Оқ теракми, кўк терак», «Қуёш билан суҳбат» каби йигирмага яқин шеърий тўпламларида беғубор ёшлар қалби, орзу-мақсадлари, интилишлари, қувонч ва ташвишлари ўзининг ёрқин ифодасини топган. Шоирнинг болаларга бағишланган кўпчилик шеърлари З. Диёр, Қ. Муҳаммадий, Қ. Ҳикмат каби шоирларнинг шеърлари каби содда, равон ва аниқ, бадиий ифодага эга эканлиги билан эътиборлидир.\nҚизиғи шундаки, шоир кўп шеърларини топишмоқ тарзида баён этади. Оқибатда боланинг диққат-эътибори шеърга тортилади, ўй-хаёлга чорланади. Топқирлик, шеър маъно ва мазмунини сингдиришга имкон яратилади.\nБолаларга бағишланган яна бир қатор шеърлари эса ўзининг маъно ва мазмунига кўра жиддий, салмоқли, ўй-хаёлга чорлаб туриши билан ажралиб туради. Жумладан, «Тўрт фасл» шеърида йилнинг кўклам, ёз, куз ва қиши ҳақида ажойиб бир манзара яратади.\nТолиб Йўлдошнинг болаларга бағишланган шеърияти орасида эртаклар, эртак-достонлар ҳам анчагина. Унинг «Овчи», «Тўқликка шўхлик», «Хумча билан нимча», «Қўрқоқ қуён», «Ўрмонликлар орзуси», «Тошмат учган» каби ўнлаб эртаклари хаёлий-саргузашт жанрига хос услубда яратилган. Бу ҳол эса болаларнинг романтик кайфиятига жуда мос бўлиб, уларнинг ички дунёсини тўлароқ очиб бериш имкониятини яратади.\nШоирнинг кўп асарлари, айтганимиздек, катталарга бағишланган бўлиб, улар жанр жиҳатдан тўртликлар, саккизликлар ва ҳажвлардан иборат. Айниқса, бу жиҳатдан адибнинг «Ошиқ кўнгил» (1974) тўпламига кирган «Етуклик», «Йиллар ва ўйлар» туркумидаги шеърлар ўзининг мазмундорлиги, фалсафий теранлиги, бадиий пухталиги билан ўқувчини ўзига жалб этади. Бу туркумдаги шеърлар мавзу ва маъно жиҳатдан ниҳоятда бой ва сержилодир.\nТолиб Йўлдош ижодида ҳажв ҳам катта ўринни эгаллайди. Ҳатто, бу мазмундаги асарлари «Муштум» кутубхонаси туркумида алоҳида нашр ҳам этилган. Хусусан, «Ажабсанда» номли ҳажвий асарлардан таркиб топган шеърий тўплам алоҳида эътиборни тортади. Тўпламга кирган «Ҳеч ким билмасин», «Саёқ», «Мода», «Жароҳат», «Бали-бали», «Хушомад» каби ўнлаб асарлар теле ва радио миниатюраларнинг доимий ҳажв қўшиғи бўлиб келмоқда.\nТолиб Йўлдош ғазалнавис шоир сифатида ҳам маълум. Унинг бир қатор ғазаллари ва ҳажвий қўшиқлари эл суйган санъаткорлар овозига йўғрилиб, тингловчига эстетик завқ бағишлаб келади. Ўзбекистон халқ ёзувчиси Асқад Мухтор айтганидек, «у фақат қалб амри билан, ички бир эҳтиёж билан» ижод қилиб, ҳурматга кирган адиб сифатида бугунги адабий жараёнда ўз ўрнига эгадир. Унга Мустақиллигимизнинг етти йиллигида «Эл-юрт ҳурмати» ордени топширилди (1998). У Ўзбекистонда хизмат кўрсатган маданият ходими (1989) дир.\nТолиб Йўлдош 2002 йили вафот этган.\n← Аввалги Аввалги Шуҳрат (1918-1995)\nКейинги → Кейинги: Туроб Тўла (1918-1990)


Бир амалда бир неча суннатлар савоби | Azon.uz - Ахборот-таҳлилий портал\n1817 06:30 29.02.2020\nБизнинг Ҳазрат Доктор Абдулҳай Орифий раҳматуллоҳи алайҳ айтар эдилар:\nСуннатларга амал қилишни ният қилишлик ўлжа молидир. Яъни, бир амалда қанча суннатларни ният қилиб олсангиз, шунча суннатлар савоби ҳосил бўлади. Масалан, сув ичганда, Набий соллаллоҳу алайҳи васалламнинг муборак одатлари уч нафасда ичиш эди. Мен ҳам шунинг учун уч нафасда ичяпман деб ният қилиб олинг. Шунда, бу суннатнинг савоби ҳосил бўлади.\nХудди шундай, Набий соллаллоҳу алайҳи васаллам идишга нафас олишдан қайтарганлар. Мен ҳам шунинг учун нафас олганимда идишни оғзимдан нари тутяпман деб ният қилиб олинг. Ана энди, бошқа суннатга ҳам амал қилишлик савоби ҳосил бўлди. Шунинг учун суннатлар илмини ҳосил қилишлик зарурдир. Токи, банда бирор амал қилса, айни ўша бир амалда қанча суннатлар бўлса, барчасини ёдда тутсин. Уларни ният қилиб, ҳар бир ният ила инша Аллоҳ алоҳида суннат савоби ҳосил бўлади.\n“Ислаҳий хутбаат” китобидан Абдулқайюм Комил таржимаси\nРасулуллоҳ соллаллоҳу алайҳи васаллам Махсус ҳадис Мақолалар Суннат мусулмонлар сув одоблар\n1655 09:00 12.07.2020\n721 09:00 10.07.2020\n787 20:30 05.07.2020\n1202 00:00 18.06.2020


СОҒЛОМ АЁЛ БАХТЛИ АЁЛДИР - Ўзбекистон овози газетаси\nСОҒЛОМ АЁЛ БАХТЛИ АЁЛДИР\nДавлатимиз раҳбарининг Халқаро хотин-қизлар куни байрами муносабати билан йўллаган табригини ҳар йили катта ҳаяжон, фахр-ифтихор билан тинглайман. Бу гал ҳам табрикда айтилган фикрлар, келтирилган факт ва рақамлар, айниқса, оналик ва болаликни муҳофаза қилиш ҳақидаги сўзлар мени тўлқинлантириб юборди.\nБуни қаранг, Соғлом она ва бола йили Давлат дастурида белгиланган вазифаларни амалга ошириш учун жами 7 триллион 483 миллиард 300 миллион сўм ва 194 миллион 400 минг доллар ҳажмдаги маблағ ажратилар экан. Бу рақамлар мамлакатимизда оналар ва болаларга қаратилаётган эътибор кўлами, қилиниши керак бўлган ишлар миқёси нақадар улкан эканини кўрсатиб турибди.\nЎз соҳам мисолида гапирадиган бўлсам, «Саломатлик-2» ва «Саломатлик-3» лойиҳалари асосида юртимизнинг барча жойларида бўлгани каби, вилоятимиздаги қишлоқ врачлик пунктлари ҳам тиббий асбоб-ускуна ҳамда замонавий жиҳозлар билан таъминланди. Бу йил ана шу эзгу мақсадларнинг давоми сифатида кўплаб ишлар амалга оширилишини ўйлаб, ҳозирдан хурсанд бўлиб кетаяпман, қалбим ғурурга тўлмоқда.\nАлбатта, Давлат дастуридаги ишлар кўп жиҳатдан ЎзХДП Сайловолди мақсадларига уйғунлиги депутат сифатида бизга катта масъулият юклайди. Хотин-қизлар бандлигини таъминлашнинг қонуний асосларини янада такомиллаштириш, уларнинг ижтимоий-иқтисодий фаоллиги, сиёсий-ҳуқуқий маданиятини оширишимиз зарур. Бу борада турли тадбирлар ўтказишни режалаштирганмиз.\nҲар бир лойиҳа, ҳар бир тадбир ўзининг самараси билан аҳамиятли, деб ўйлайман. Шу вақтгача вилоятимизда аёлларни иш билан таъминлашга қаратилган ҳамкорликдаги тадбирлар натижасида кўплаб хотин-қизлар ишга жойлашишига ёрдамлашилди. 700 нафардан ортиқ аёллар ва коллеж битирувчиларига кредит олишда кўмаклашилди. 4 мингдан ортиқ хотин-қиз касаначилик меҳнатига жалб қилинди.\nБу йил хотин-қизларимиз ўртасида соғлом турмуш тарзи бўйича тушунтириш-тарғибот ишларини изчил йўлга қўйишимиз зарур. Туманларимизда, олис қишлоқларимизда бу масала муҳим аҳамият касб этади. Чунки оиланинг саломатлиги, бахти аёлга, онага боғлиқдир.\nҚарши шаҳридаги 3-оилавий поликлиника бош врачи,


Жумладан, парламентимиз юқори палатаси томонидан маъқулланаётган қонунлар, кўриб чиқилаётган масалалар ҳам ушбу дастуриламал ҳужжатда белгиланган мақсад ва вазифалар ижросини таъминлашга қаратилгани билан аҳамиятлидир.\n“Тараққиёт стратегияси” марказида бўлиб ўтган матбуот анжуманида айнан Сенатнинг Ҳаракатлар стратегиясини амалга ошириш борасидаги фаолияти, яқинда бўлиб ўтган ўнинчи ялпи мажлисида кўриб чиқилган масалалар ҳақида сўз борди.\nҚайд этилганидек, парламент аъзолари бугунги кунда юртимизда кечаётган кенг кўламли ўзгаришларга ҳамоҳанг равишда халқ билан доимий мулоқот асосида изчил фаолият олиб бораётир. Сенат аъзолари туманлардаги ҳақиқий аҳволни ҳар ойда ўн кун давомида ўрганиб бораётгани қонун ижодкорлиги, назорат-таҳлил фаолиятида қўл келаяпти.\nСенатнинг Қонунчилик ва суд-ҳуқуқ масалалари қўмитаси раиси ўринбосари Т. Мадумаровнинг айтишича, парламент аъзолари томонидан ҳозирги кунга қадар 60 дан ортиқ туманлардаги ижтимоий-иқтисодий ҳамда бошқа йўналишлардаги ҳақиқий ҳолат ўрганилиб, таҳлил қилинди. Ўрганишлар давомида салкам 23 минг хонадонлардаги 218 мингдан зиёд фуқароларнинг, шунингдек, 5 мингдан ортиқ тадбиркорларнинг мавжуд муаммо ва камчиликлар юзасидан фикрлари эшитилди.\nШу билан бирга, Сенат томонидан ички ишлар органларининг жиноятчиликка қарши курашиш ва ҳуқуқбузарликлар профилактикаси борасидаги фаолияти устидан парламент ҳамда жамоатчилик назоратини таъминлаш ишлари ҳам ўз натижаларини бера бошлади. Сенат ҳузуридаги комиссия томонидан 42 та туманда ўрганишлар ўтказилиб, тегишли ҳудуд ички ишлар бўлимлари бошлиқларининг ушбу масала юзасидан ҳисоботи маҳаллий Кенгашларда эшитилиши амалиёти йўлга қўйилди. Айни пайтда таълим муассасалари ва вояга етмаганларнинг ҳуқуқбузарликлари профилактикасига масъул идора ҳамда ташкилотлар ҳамкорлигининг янги, самарали механизмлари жорий этилди.\nАнжуманда юқори палатанинг яқинда бўлиб ўтган ялпи мажлисида кўриб чиқилган масалалар мазмун-моҳияти ҳақида атрофлича ахборот берилди. Таъкидланганидек, бугунги кунда янги қабул қилинган қонунлар ва бошқа меъёрий-ҳуқуқий ҳужжатларни ижрочиларга етказиш, уларнинг аҳамиятини кенг жамоатчиликка тушунтиришга алоҳида эътибор берилмоқда. Уларнинг барчаси Ҳаракатлар стратегиясида белгиланган вазифалар билан уйғундир.\nХусусан, Конституциямизга киритилган ўзгартишлар, “Ўзбекистон Республикасининг Конституциявий суди тўғрисида”ги Конституциявий қонун ҳамда бошқа қатор қонунлар Ҳаракатлар стратегиясининг биринчи ва иккинчи устувор йўналишларини ҳаётга татбиқ этишга қаратилган. Улар давлат ва жамият қурилишини такомиллаштириш, қонун устуворлигини таъминлаш ҳамда суд-ҳуқуқ тизимини янада ислоҳ этишга йўналтирилган янгиланишларни мазмунан бойитади.\nЧуқур ўйланган, ўзаро манфаатли ва амалий руҳдаги ташқи сиёсат юритиш, жумладан, Ўзбекистоннинг ён-атрофида хавф-сизлик, барқарорлик ҳамда аҳил қўшничилик муҳитини шакллантириш, мамлакатимизнинг халқаро нуфузини мустаҳкамлаш яқин беш йилликнинг асосий вазифаларидандир. Сенаторларнинг қайд этишича, Ўзбекистон Республикаси билан Туркманистон ўртасидаги стратегик шериклик тўғрисидаги шартноманинг, шунингдек, Европа Ҳамжамиятлари билан “Тўқимачилик баённомаси” деб ном олган битимнинг ратификация қилингани ана шу мақсад йўлидаги амалий қадамлар ҳисобланади.\nЯна бир муҳим жиҳат. Маълумки, Ҳаракатлар стратегиясида туризмни ривожлантириш чора-тадбирларини жадаллаштириш назарда тутилган. Шу нуқтаи назардан сенаторлар томонидан Хоразм вилоятининг Хива шаҳри ва Хива туманининг чегараларини ўзгартириш ҳамда Хива, Шаҳрисабз шаҳарларини вилоят бўйсунувидаги шаҳарлар туркумига киритиш тўғрисидаги масалалар кўриб чиқилгани айни муддаодир. Бинобарин, Хива ва Шаҳрисабз шаҳарларида туризм соҳасини янада ривожлантириш, туристларга қулай шарт-шароитлар яратиш учун мазкур “очиқ осмон остидаги музей”ларни вилоят бўйсунувидаги шаҳарлар туркумига киритиш ташаббуси сенаторлар томонидан илгари сурилган.\nХива шаҳрида 109 та маданий мерос объекти, 22 та музей, 34 та меҳмонхона, 6 та фольклор-этнографик ансамбль, 16 та ресторан ва кафе, 8 та туроператор ҳамда 74 нафар ҳунарманду тадбиркор хорижий ва маҳаллий туристлар учун хизмат кўрсатаяпти. Шаҳрисабзда эса 72 та маданий мерос объекти, битта музей, 4 та меҳмонхона, 6 та фольклор-этнографик ансамбль, 16 та ресторан ва кафе, 8 та туроператор ҳамда қирқдан зиёд ҳунарманд ва тадбиркорлар фаолият юритаётир. Бироқ шунга қарамай, 2016 йил давомида Хивага 34 минг, Шаҳрисабзга эса 11 минг 200 нафарга яқин хорижий сайёҳлар ташриф буюрган, холос. Қадимий шаҳарларга бу қадар кам сайёҳнинг келиши, аввало, туристик салоҳиятни етарли даражада намойиш этишга йиллар давомида зарур эътибор қаратилмаганини тасдиқлайди.\n“Шаҳарларнинг вилоят бўйсунувига ўтказилиши эса бу кўрсаткичларни бир неча баробар ошириш имконини беради. Ушбу ҳудудларнинг мақоми ўзгараётгани уларнинг замонавий шаҳарсозлик талаблари асосида янада ривожланишига хизмат қилади”, деди Сенатнинг Фан, таълим, маданият ва спорт масалалари қўмитаси раиси З. Низомхўжаев.\nМазкур рукндаги бошқа мақолалар: « Ўзбекистон халқаро мажбуриятларини тўлиқ бажармоқда\tМурожаатлар ислоҳотларнинг жойлардаги натижаларини кўрсатади »


Туркияда яна битта Доналд Трамп топилди (фото) – Mazmun.Uz\nот designer · 18.11.2016\nТуркиянинг Гиресун вилоятида АҚШнинг янги президенти Доналд Трамп нусхаси топилди. Маҳаллий аҳоли ва шаҳар меҳмонлари эркак ёнида тез-тез тўхташадилар ва ундан суратга тушишни сўрашади.\nТрампнинг турк нусхасининг исми Абдулла Топчу. Яқин вақтларгача у кичик вилоят шаҳарчаси бўлмиш Кёпирбоши губернатори вазифасини бажарган.\nАбдулла кўпчиликнинг эътиборини тортади. У билан суратга тушган одамлар хазиллашиб, доллар нархи нима бўлади ва тез кунларда иш ҳақи ошириладими деб сўрашади.\nМаҳаллий Трамп юзага келган вазиятни хазил тариқасида қабул қилади. Берилган саволларга хазил шаклида жавоб қайтаради. Эркак киши ўз кўриниши туфайли маҳаллий машҳурга айланди. Топчу ўз эгизагини қўллаб-қувватлайди ва унинг президентлик фаолияти даврида иккала мамлакат ўртасидаги муносабатлар фойда келтиришига умид қилади. Бу ҳақда спутник.аз хабар беради.\nВперед «ТЕРМАМИЗНИ ЖЧГА ОЛИБ ЧИҚИШНИНГ ФАҚАТ БИТТА ЙЎЛИ БОР» (футболимиз борасида “аччиққина” фикрлар)\nНазад Абдулла Ориповнинг хотира кечаси: шоир ўлганида дод-фарёд солган, ўзини қайғургандек кўрсатган издошлари қани?


Moto Z2 Force’га синмайдиган ShatterShield экранига, MotoMods модулларига ва қўшалоқ камерага эга. Қурилма илғор Snapdragon 835 процессори базасида ишлайди, тезкор хотираси 4 гигабайтга тенг.\nҲарвардда докторантура йўналишида таҳсил олаётган Лаура Трукко компаниянинг ўз мухлисларига нисбатан хиёнатини фош қилди.\nДизайн ва техник жиҳатдан Xiaomi Mix 2 билан бир хил Oukitel Mix 2 октябрда "акаси"нинг ярим нархида сотувга чиқади.\nMicrosoft асосчиси Билл Гейтс Fox News телеканалига берган интервьюсида қандай смартфондан фойдаланишини маълум қилган.\nТаннарх ва чакана савдодаги нарх ўртасидаги фарқ жуда катта.\nРомсиз iPhone SE’нинг «юраги» – Apple A10 процессори, тезкор хотираси эса 2 гигабайтлик бўлади. Асосий камераси ҳар бири 12 мегапикселли иккита фотомодулдан иборат, олд камера эса 5 мегапикселли.\nГаджетнинг ташқи зарбалардан ишончли тарзда муҳофаза этилганлигини видеода ҳам исботлашди: уни куч билан деворга ва полга уриб кўришди, футбол тўпи ўрнига тепиб ўйнашди, кейин эса экрани устига 112 кг.дан ошиқ юк қўйиб синаб кўришди! Тестлардан самарали\nGeekbench бенчмаркида Exynos 7885 чипсетли Galaxy A5 (2018) қайд этилган. 4 ёки 6 гигабайтлик тезкор хотирага ва Android 7.1 Nougat операцион тизими талқинига эга бу модел «қўш кўзли» бўлиши мумкин.\nApple компанияси ромсиз iPhone X смартфонини 3 ноябрдан сотувга чиқаришини маълум қилган бўлса ҳам, айни пайтдаги вазият бир оз бошқача.


"Цигун эликсири: ернинг олтин малҳами" китоби, Мантэк Чиа\nМаълумотномалар, Тиббиёт, Психология\nЮсуфжон Азимов Ситора Азимова\nМантэк Чиа Дао универсал тизими асосчиси саналади. Ҳаётга Даосча ёндашув унга болаликдан таниш эди. Қадимий билимларни ўрганиш жараёнида уларни бошқа фанлар билан сайқаллаш устоз Чиага Борлиқ Даоси халқаро тизимини яратишга имкон берди. Айни пайтда бу таълимот бутун дунёда ўргатилмоқда.\nНектар деб ҳам аталувчи Олтин Эликсир - бу ҳаёт фаввораси, тириклик сувидир. У сўлак, гормонал суюқликлар ва ташқи субстанциялар аралашмасини ўзида мужассамлаштиради. Улар аралашар экан, эликсирга айланади. Даослар эликсир олий руҳиятда асосий ўзгартирувчи модда ва у ҳар қандай касалликдан халос этишга қодир деб ҳисоблашади.\nЦигун эликсири: ернинг олтин малхами


Туркия президенти Эрдўғон Самарқандда Каримов қабрини зиёрат қилди\nЎзбекистонга расмий сафар билан борган Туркия президенти Ражаб Тойиб Эрдўғон 18 ноябрь куни Самарқандда Ислом Каримов қабрини зиёрат қилди. Марҳумнинг зиёратида Эрдўғонга Ўзбекистон президенти вазифасини бажарувчи Шавкат Мирзиёев ҳамроҳлик қилди.Шоҳи Зинда мажмуасидаги Ислом Каримов қабри устида Эрдўғон марҳум ҳақига Қуръон тиловат қилди.\nЭрдўғон жума намозини Имом Бухорий мажмуасида ўқиди\nТуркия президенти Эрдўғон Ўзбекистон раҳбарияти билан музокаралар ортидан бош муфтий Усмонхон Алимов ҳамрохлигида Самарқанддаги Имом Бухорий мажмуасини зиёрат қилди. Бош меҳмон жума намозини ҳам шу зиёратгоҳда ўқиди.\nЭрдўғон: "Биз қардош ўзбек халқи билан муносабатларни ривожлантиришни истаймиз"\nТуркияда чиқадиган "Sabah" газетаси президент Ражаб Тойиб Эрдўғоннинг Ўзбекистонга сафари арафасида қилган баёнотидан иқтибос келтирган: "Биз қардош ўзбек халқи билан муносабатларни ривожлантиришни истайиз. Ўзбекистон ҳам биз билан муносабатларни ривожлантириш истагида эканлигини кўриб турибмиз. Ўзбекистонга сафарим доирасида ўзбек оғаларимиз билан муносабатларда янги саҳифани очиш истагидаман", — деб таъкидлаган Эрдўғон.\nЭрдўғон Ўзбекистон муваққат раҳбари билан юзма-юз мулоқот ўтказди\nТуркия президенти Ражаб Тойиб Эрдўғон Самарқандда Ислом Каримов қабрини зиёрат қилганидан сўнг Ўзбекистон президенти вазифасини бажарувчи Мирзиёев билан мулоқот ўтказди.\nТуркиянинг "Анадўлу" хабар ашентлигига кўра, юзма-юз мулоқоти 2 соату 40 дақиқа давом этган.\nПрезидентларнинг муоқоти тафсилотлари ҳозирча маълум эмас.\nЎзбекистон Ташқи ишлар вазирлиги учрашув чоғида Ўзбекистон – Туркия ҳамкорлигининг бугунги ҳолати ва уни янада ривожлантириш истиқболлари муҳокама қилиниши, томонларни қизиқтирган долзарб минтақавий ва халқаро масалалар юзасидан фикр алмашилиши ҳақида хабар берганди.\nТуркия президентига сафар давомида бош вазир ўринбосарлари Вейси Қайнақ ва Турғул Туркеш, ташқи ишлар вазири Мавлуд Човушўғли, иқтисодиёт вазири Ниҳат Зейбекчи ҳамда энергетика ва табиий ресурслар вазири Берат Албайрак ҳамроҳлик қилмоқда.\nЭрдўғон сўнгги марта Ўзбекистонга 2003 йилда сафар қилган. Ўша пайтда у Туркия бош вазири лавозимида Самарқандни зиёрат қилган эди.\nТуркиянинг Haberturk телеканали Эрдўғаннинг Самарқанд зиёратини жонли олиб кўрсатди


Ана шу вазифалар ижросини таъминлаш мақсадида Россия Федерациясининг А. Бакулев номидаги юрак-қон томир жарроҳлиги илмий-амалий маркази директори, академик Лео Бокерия юртимизга келди. Машҳур шифокор Республика ихтисослаштирилган кардиология марказининг Хоразм вилояти филиалида бўлиб, тиббиёт муассасаси фаолияти билан яқиндан танишди. Россия Соғлиқни сақлаш вазирлиги бош кардиожарроҳи Л. Бокерия ҳамда соҳа мутахассислари ўртасида кечган мулоқотда Россия Федерациясининг А. Бакулев номидаги юрак-қон томир жарроҳлиги илмий-амалий марказининг Урганч шаҳрида ташкил қилинаётган филиалининг келгуси истиқболлари ҳақида сўз борди.\nКардиология, кардиохирургия, интервенцион кардиология, кардиореабилитация, физиотерапия бўлимлари ва ихтисослаштирилган поликлиника фаолият кўрсатаётган мазкур филиал жорий йилда замонавий ангиография ускунаси билан жиҳозланди. Натижада юрак ҳолатини чуқур ўрганиш баробарида, ўпка артерияси босимини ҳам мукаммал таҳлил қилиш, қон томирларини стендлаш, аорта коронар шунтлаш каби мураккаб жарроҳлик амалиётларини ўтказиш учун зарур шароитлар яратилди. Мазкур шифохона келгусида Қорақалпоғистон Республикаси, Хоразм ва Бухоро вилоятлари аҳолиси учун минтақавий марказ бўлиши кўзда тутилган.\n— Шифо масканимизда йилига юздан ортиқ мураккаб кардиожарроҳлик амалиётлари ўтказилаётган эди, — дейди Республика ихтисослаштирилган кардиология марказининг Хоразм филиали директори Анвар Сагиров. — Эндиликда у минтақавий шифохона мақомини олгач, мазкур кўрсаткич 3-4 баробар ошиши кутилмоқда. Жаҳон соғлиқни сақлаш ташкилотининг маълумотларига кўра, дунёда ҳар минг чақалоқнинг 6-7 нафарида туғма юрак нуқсони қайд этилади. Ваҳолонки, бу хасталикни операция йўли билан бутунлай бартараф қилиш ва беморни тўлақонли ҳаётга қайтариш мумкин. Бундай оғир хасталикка чалинган болалар қанча эрта даволанса, касалликни асоратсиз бартараф этиш шунчалик самарали кечади. Марказ филиали Хоразмда иш бошлаши хорижлик ҳамкасблар билан бирга, шу ернинг ўзида бир ёшгача бўлган болаларда ҳам мураккаб юрак жарроҳлигини амалга ошириш имкониятини беради. Ҳозирги кунда шифохонамизда болалар кардиожарроҳлиги бўлими очилди.\nМуҳими, фуқароларимизнинг эндиликда болаларда учрайдиган туғма юрак -нуқсонларини жарроҳлик йўли билан бартараф қилиш учун ортиқча вақт, маблағ сарфлаб хорижий клиникаларга боришларига ҳожат қолмайди.\nАкадемик Л. Бокерия ўзбекистонлик мутахассислар билан ҳамкорликда Республика ихтисослаштирилган кардиология маркази Хоразм филиалида туғма юрак хасталиги билан оғриган 20 нафарга яқин чақалоқларни тиббий кўрикдан ўтказди ҳамда зарур хулосаларни берди. Боғот туманилик 16 ёшли Мақсадбек Йўлдошевнинг юрагида мураккаб жарроҳлик амалиётини бажарди. Булар маҳаллий кардиожарроҳлар учун ўзига хос маҳорат дарси вазифасини ўтади. Бу ерда кардиожарроҳликнинг долзарб масалаларига бағишланган суҳбатлар ҳам ташкил этилди.\n— Биз маҳаллий кардиожарроҳлар билан биргаликда 16 яшар ўсмирнинг юрагидаги туғма нуқсонни сунъий қон айланиш шароитида бартараф этдик, — дейди Лео Бокерия. — Хоразмлик юқори малакали юрак жарроҳлари билан ишлаш менга завқ бағишлади. Гўёки биз кўп йиллардан бери бирга ишлаётгандекмиз. Ўзбекистондаги шифохоналарда марказимиздан қолишмайдиган шароитлар яратилган. Энг замонавий тиббий асбоб-ускуналар билан жиҳозланган, мутахассисларнинг малакаси ҳам талаб даражасида. Тиббиёт ҳамшираларининг жарроҳлик амалиётидаги иш услублари тасаввуримдагидан ҳам аъло.\nЎзбек халқини жуда яхши кўраман. Меҳнаткаш, самимий! Меҳмондўстлигини айтмайсизми?! Ушбу ташрифимни жуда муҳим, деб ҳисоблайман. Чунки давлатларимиз раҳбарларининг Россиядаги учрашувида бевосита қатнашгандим. Ўшанда кўп -йўналишлар қатори соғлиқни сақлаш борасида ҳам катта келишувларга эришилди. Бизнинг ташрифимиз ана шу келишувлар натижасидир. Келгусида ҳамкорликда халқ саломатлиги йўлида жуда кўп хайрли ишларни амалга оширамиз.\nТашриф давомида Россия Федерациясининг А. Бакулев номидаги юрак-қон томир жарроҳлиги илмий-амалий маркази билан Республика ихтисослаштирилган кардиология марказининг Хоразм филиали ўртасида ҳамкорлик бўйича шартнома ҳам имзоланди. Ушбу ҳамкорлик келгусида маҳаллий шифокорларга россиялик ҳамкасблари билан мунтазам тажриба алмашиш имкониятини яратади. Бу эса аҳоли саломатлигини янада мустаҳкамлаш, маҳаллий мутахассисларнинг юқори технологияга асосланган энг мураккаб кардиожарроҳлик амалиётларни муваффақиятли ўтказишдаги тажрибаларини янада бойитишга хизмат қилади.\nАкадемик Л. Бокерия ҳамкасблари билан қадимий Хива шаҳридаги Ичан-Қалъани зиёрат қилди.\nМазкур рукндаги бошқа мақолалар: « Намунали тиббиёт тизимини жорий этиш — асосий мақсад\tЙилнинг энг фаол ҳамшираси »


Ахмет Демир: “Президентнинг айтганлари ўз вақтида бажарилганида қани эди” - Халқ сўзи\n14:06 28 Январь 2019 Жамият\nФото: Ҳакимжон Йўлдошев/“Халқ сўзи”\n“Demir Group” компанияси раҳбари, туркиялик машҳур ишбилармон Ахмет Демир узоқ муддатлик танаффусдан сўнг Ўзбекистонда расман фаолият бошлади.\nХўш, Ахмет Демир ким ўзи? У нимаси билан шунчалик машҳуру айни пайтдаги фаолияти Ўзбекистон иқтисодиётига нечоғли наф келтиради?!\nОчиғи, юртимизда “Demir Group” компаниясини билмаган, унинг раҳбари Ахмет Демирни танимаган одам кам бўлса керак. Кўпчилик уни нафақат танийди, балки бир пайтлар қўл остида ишлаганларнинг аксарияти йиллар ўтиб ҳақиқат қарор топганидан, ишбилармон яна ўзи учун севимли Ўзбекистонга қайтганидан жуда ҳам хурсанд. Бу эса, албатта, бежиз эмас.\nЗеро, бундан тахминан йигирма йиллар муқаддам мамлакатимизда илк маротаба замонавий супермаркетга асос солиб, харидорларга жаҳон стандартларига хос ва мос сервис хизматларини кўрсатган, кейинчалик иқтисодиётнинг турли соҳаларига инвестиция киритиб, енгил саноат ва тўқимачиликни, “бир зумда” овқатланиш тармоқларини йўлга қўйган тадбиркор Ўзбекистоннинг тўрт мингдан зиёд фуқароларини доимий иш билан таъминлаган, уларнинг оиласига барака кириши, “қора қозон”и қайнаб, яхши яшаш ҳақидаги орзу-ниятлари ҳаётий рўёбини топишига сабабчи бўлган эди.\nЯқинда бир хушхабарни эшитдик. 25 январь куни Маҳтумқули ва Содиқ Азимов кўчалари чорраҳаси бўйида жойлашган собиқ тўйхона биноси ўрнида замонавий, кўркам ва шинам “Divan by Demir” ресторанининг очилиш маросими бўлиб ўтибди.\nЁдингизда бўлса, ўтган йилнинг май ойида сайтимиз ва газетамиз орқали ишбилармон билан суҳбатни эълон қилган эдик. Унда Ахмет Демир 14 йилдан буён қаровсиз ётган, “эгаси” ҳар йили камида бир мартадан алмашган, шунга қарамай, ҳеч қандай ўзгариш қилинмаган, оддий тилда айтганда, иши юришмасдан, бозори аллақачонлар касод бўлиб кетган, йилдан-йилга харобага айланиб бораётган (таъкид бизники) “Чорсу” меҳмонхонасини сотиб олгани, олти ой мобайнида бино ичидаги маиший ва қурилиш чиқиндилари куну тун ташилиб, тозалангани, ана ундан сўнг осмонўпар иморатнинг техник ҳолати жиддий экспертизадан ўтказилгани, малакали таҳлилчилар “Бино ҳали асрлар давомида хизмат қилиши мумкин”, дея хулоса беришгач, жаҳонда ушбу жабҳадаги хизматлари билан донг қозонган, 1,1 миллион ўринли меҳмонхона тармоқларига эга “Marius” компанияси мутахассислари кўмагида мукаммал лойиҳа яратилгани ва шу асосда бунёдкорлик юмушлари бошлаб юборилгани ҳақида сўзлаб берганди. Ўшанда тадбиркор иш шундай давом этса, меҳмонхонани 2019 йилнинг охирига қадар фойдаланишга топширмоқчи эканини ҳам айтганди.\nШу ёдимизга тушиб, ўйланиб қолдик: қизиқ, меҳмонхона тақдири нима бўлди энди? Қолаверса, сўнгги маҳалларда реконструкция ишлари бир оз сусайгандек. Наҳотки, меҳмонхона яна “эгаси йўқ” номини олиб, қўлдан-қўлга ўтишда давом этса?! Бундан ташқари, шу пайтгача анча юмуш бажарилгани, бинони “одам” қилиш учун яхшигина маблағ сарфлангани ҳақида ҳам эшитган эдик.\nБизни қизиқтирган саволларга Ахмет Демирдан бошқа яна ким ҳам аниқ жавобни бера оларди ахир?! Шу мақсадда ишбилармонни сайтимиз учун эксклюзив интервью беришга кўндирдик.\nИнтервьюмиз кичик экскурсия билан бошланди. Муассаса раҳбари бизни бинонинг ҳар бир бурчаги билан таништирди, десак, асло муболаға бўлмайди. Биз кўрган янгиликларни теранроқ тасаввур этишингиз учун эса бир оғиз изоҳ бериб ўтаман.\nРус киноижодкорлари томонидан суратга олинган “Кухня” (“Ошхона”) номли сериал бор. Ўша сериални ҳар гал кўрганимда, “Бизда ҳам мана шундай тартиб-интизомли, тоза-озода, мижозлар манфаати биринчи ўринга қўйиладиган ресторанлар бормикин?” деб ўйлардим. Ахмет Демир бир пайтлар чакана савдо соҳасида қандай ўзгариш қилган бўлса, бу гал ресторан хизмати кўрсатишда ҳам ана шундай инқилоб ясабди, дейиш мумкин. Меҳмонлар ўтирадиган ва хорижнинг унча-мунча ресторанларидан қолишмайдиган тарзда безатилган асосий зал (маълум бўлишича, интерьер тарҳи ва дизайни туркиялик қурувчиларга тегишли экан), чекувчилар учун мўлжалланган ва бир вақтнинг ўзида ўртача 40 кишига хизмат кўрсатиши мумкин бўлган алоҳида бўлма, таом ҳозирланадиган, пишириқлар, ширинликлар ва яна бошқа турдаги кондитер маҳсулотлари тайёрланадиган қисмлар, хом ашёлар сақланадиган омборлар (омборларнинг ҳаммаси рақамланган, керакли нарсаларнинг ҳар бири ўз ўрнида, айниши ва сақланишда бири-бирига халақит қилиши мумкин бўлган биронта ҳам маҳсулот йўқ)...\nАммо иккита жиҳат алоҳида эътиборимизни тортдики, бу ҳақда ҳам айтиб ўтмасак бўлмайди. Биринчиси, бу ерда ишловчилар, замонавий тилда айтганда, “персонал” ўз хизмат вазифасини аъло даражада бажариши учун нимаики лозим бўлса, ҳаммасига эга. Чарчаса, ўтириб дам олиши, қорни очса, ичкарида овқатланиши мумкин ва ҳоказо. Иккинчиси эса, мижозларга доир. Яъни бу ерда ногиронлиги бўлган мижозларга ҳам зарур барча нарса инобатга олинган, ҳатто уларга мўлжаллаб алоҳида ҳожатхона ҳам қурилган...\nШунча ўзгаришларни кўргач, табиийки, бир хаёлга бордик: демак, Ахмет Демир меҳмонхона бизнесидан қўлини ювиб, қўлтиғига урган-у, овқатланиш муассасалари тармоғини йўлга қўймоқчи бўлган. Шу боис дастлабки саволимиз ҳам шу ҳақда бўлди.\n— Ахмет оға, меҳмонхона бизнеси аро йўлда қолдими энди?\n— Зинҳор, — дейди суҳбатдошимиз жилмайиб. — Сиз кўриб турган бу ресторан айнан меҳмонхона бизнесининг бир қисми. Яъни шу орқали меҳмонхонада сервис хизматини кўрсатувчи персонални шакллантириб борамиз. Биласизки, яхши ходимлар осмондан тушмайди. Уларни ўқитиш, тажрибасини ошириш лозим. Бугун бу ерда ишлаётганлар меҳмонхона фаолиятини йўлга қўйганимизда бизнинг асосий таянчларимиз бўлишади. Унгача эса улар ҳам меҳнат қилиб, рўзғорини тебратиб боради, ҳам малакасини кучайтиради, мижозлар билан ишлашда, уларга беминнат хизмат кўрсатишда кўникмага эга бўлиб боришади.\n— Айни пайтда ресторанда неча кишининг иш билан бандлиги таъминланди?\n— 150 нафар ходимимиз бор. Улардан саккиз нафар ошпаз Туркиядан келган. Яна турк миллатига мансуб 4 нафар вакилимиз бор. Қолганлар эса шу юртнинг фуқаролари. Ичида ўзбек ҳам, рус ҳам ва бошқа миллатлар вакиллари ҳам бор. Ҳаммасини танлов асосида қабул қилганмиз. Аммо бу борада одатда бошқа шу каби муассасалар тутадиган йўлдан бормадик. Яъни ходимларнинг ташқи кўринишига эмас, ички дунёсига, муомаласига, ақл-идрокига, ўзини тутиши ва этикага қанчалар риоя эта олишига аҳамият қаратдик. Ва албатта, истарасининг иссиқлигини ҳам назардан қочирмадик. Чунки истарали одамнинг қалби ҳам иссиқ бўлади, бундай инсонлар ўз қадрини билиши баробарида, мижозларни ҳам қадрлай олишади.\nМен ҳар тонг ходимларимни йиғиб, уларга узоғи билан икки дақиқа мурожаат қиламан. Айтаманки, мана шу масканнинг бор тақдири, келажаги сизнинг қўлингизда. Улар илк маротаба бу гапни эшитишганида, ҳайрон қолишганди. “Нега менинг қўлимда экан?” дегандек савол назари билан қарашганди менга. Шунда фикримни тушунтириб, дедим: “Мижоз ичкарига қадам босаркан, уни бу ерда худди азиз меҳмондек кутиб олишларини истайди. Балки у сиз кутгандек бой бўлмаслиги ҳам мумкин. Сиз кутгандек кийинмагандир ҳам. Аммо у инсон. Ҳаётда эса бахт фақат пул билан ўлчанмайди. Кимнингдир кўнглини ола билиш, қалбини обод қилиш — мана чинакам бахт. Сиз уни келганида табассум билан қарши олинг, ҳурмат кўрсатинг. Кетаётганида ҳам худди шундай муносабатда бўлинг. Қарабсизки, унинг яна шу ерга келгиси, ҳатто дўстлари, яқинлари, қадрдон инсонларини ҳам бошлаб келгиси келади!”.\n— Сир бўлмаса, айтсангиз, ресторанни шу ҳолга келтириш учун қанча маблағ йўналтирдингиз?\n— Бунинг сир жойи йўқ. Ҳозиргача бир миллион икки юз минг АҚШ доллари сарфланди. Ишимизни тугал йўлга қўйиб олишимиз учун яна бир оз маблағ харж қилишимиз кутиляпти.\n— Тушунишимизча, бу ерда ишлайдиганлар келгусида меҳмонхонанинг асосий хизматчилар бўлишади, шундайми?\n— Албатта. Меҳмонхона учун, айни пайтдаги режамизга кўра, 350 нафар ходим керак бўлади. Бу ерда ишлаётганлар келгусида уёққа кўчиб ўтади, уларнинг ўрнини эса янгилар билан тўлдирамиз. Ва улар ҳам зарур иш тажрибасига эга бўлгач, меҳмонхонада фаолиятини давом эттиради.\n— Ҳозирги кунда меҳмонхонанинг реконструкция ишлари қандай кетяпти?\n— Афсуски, кўнгилдагидек эмас. Айрим муаммолар бор. Энг катта муаммоимиз эса — қоғозбозлик. Масалан, бир пайтлар айтиб ўтганимдек, бизга қўшимча ер керак. Чунки меҳмонхона камида тўрт юлдузли бўлиб, 350 та хонадан иборат бўлади. Хорижлик ҳамкорларимиз бундай йирик иншоотда намунали хизмат кўрсатиш учун 2 гектарлик майдон камлик қилишини айтишганди. Шундан сўнг биз Тошкент шаҳар ҳокимияти ва бошқа мутасаддиларга қўшимча ер майдони ажратиш бўйича мурожаат этгандик. Натижада яна 3 гектар ер қўшиб берилишини ваъда қилиниб, бу ҳақда давлат раҳбарининг қарори ҳам чиқди.\nАммо ўша қарор ҳануз бажарилганича йўқ. Бунинг оқибатида ишимиз сустлашган, энг ёмони, банкдан кредит ололмаяпмиз. Банкка иккита кадастр ҳужжатини кўтариб бориб, кредит сўрасам, “Бизнес-режангизда кўрсатилган мана бу ҳудуднинг ҳужжати қани?” дейишади. “Мутасадди идоралар кейин қилиб берар экан”, дейман. Аммо улар ҳам четдан келмаган, шу юртнинг фуқаролари. Яхши билишадики, “Кейин қилиб берилади”, дегани баъзан “Ҳеч қачон қилиб берилмайди”, деганини англатади.\nЭнг қизиғи, кейин гап тарқалади: биз Ахмет Демирга буни қилиб бермаймиз. Нега? Чунки унинг пули йўқ! Ие, биров мендан келиб пулинг борми ўзи ёки йўқми, деб сўрамасмиш-у, бироқ пулим йўқлигига батамом ишонармиш... Қайси ақлга сиғади бундай ишлар?!\n— Маълумки, Президентимиз томонидан юртимизда жорий йилга “Фаол инвестициялар ва ижтимоий ривожланиш йили” деб ном берилган... Бундан кўзланган мақсад эса битта: кўпроқ сармоя киритиш, қўшимча инвесторларни жалб қилиш.\n— Менинг Ўзбекистон Президентига меҳрим баланд. Очиғини айтаман, бу хушомад эмас. Шавкат Мирзиёевдек серғайрат, ҳаракатчан инсонни кўрмаганман. Мана, қаранг, яқинда Ҳиндистонга бориб, бир неча миллиард долларлик шартномалар тузиб қайтди. Эртаси куниёқ Германия сафарига отланди. Уч кун мобайнида у ерда ҳам тинимсиз ишлади, ўз мамлакатига дунёнинг илғор технологияларини, салоҳиятли сармоядорларни олиб келиш мақсадида турфа анжуманлар, учрашувлар, ўтказди, музокаралар олиб борди. Бир оддий бизнесмен сифатида яхши биламанки, кимнидир янги иш бошлашга кўндириш, уни ишонтира олишдан машаққатли юмуш йўқ. Аммо Ўзбекистон Президенти буларнинг ҳаммасини аъло даражада уддалади. У ердан қайтгач эса, пойтахтнинг фаол қатлами билан кўришиб, Тошкент шаҳрида амалга оширилиши кўзда тутилган лойиҳалар билан танишди. Ўзингиз айтинг, бунча ишга улгуриш учун инсонда қанча энергия бўлиши керак ахир?!\nАммо... шу ўринда сизга бир латифанамо гапни айтиб берсам. Бир одам Англияга бориб, у ерда ўсадиган майсаларни кўргач, хонадон соҳибини топиб, ундан сўрабди: “Биз ҳам қанчадан бери уриниб шундай майсазор яратмоқчимиз, бироқ ўхшамаяпти. Сири нимада бунинг? Қандай ўзига хос жиҳати бор?” “Ҳеч қандай ўзига хослиги йўқ, — дебди инглиз елкасини қисиб, — биз ҳам худди сиз каби майсаларни кунига икки маҳал суғорамиз, бир ҳафтада бир марта устини қирқиб, текислаб, ортиқча жойларини оламиз... Лекин биз бу ишни 120 йилдан бери мунтазам қиламиз”. Демоқчиманки, ҳеч нарса тез фурсатда содир бўлмайди. Онгнинг ўзгариши-ку инчунин... Президентнинг айтганлари ўз вақтида бажарилганида қани эди. Бугун мамлакатингиз бундан-да тараққий этиб кетмасмиди?!\nБироқ мен бир ҳақиқатга қаттиқ ишонаман. Яна ўн йилдан кейин сиз билан кўришиш насиб қилса, бу кунларни худди эртак сингари эслаймиз. Чунки халқ манфаатлари кўзланган ислоҳотлар, қайси давлатда бўлмасин, ҳамиша ўз самарасини берган. Уларнинг биронтаси аро йўлда қолиб кетмаган. Бу тарихнинг барча учун унутилмас сабоғи.\n— Меҳмонхона реконструкциясида нимадир ўзгардими?\n— Айтарли ҳеч нарса. Тўғри, жузъий ўзгаришлар бор, аммо лойиҳанинг умумий концепциясида ҳеч қандай янгилик йўқ. Меҳмонхонада халқаро аналоглардаги барча шарт-шароит яратилади. Очиқ ва ёпиқ ҳовуз, теннис корти, йирик анжуманлар, тантана ҳамда маросимлар ўтказиладиган муҳташам зал, ишбилармонлар учун ҳар хил сиғимдаги бир нечта конференц-заллар бўлади.\nҚолаверса, меҳмонхонага туташ ҳудудда Ҳунармандлар мажмуасини ташкил этишни мўлжаллаганмиз. Заргарлар, ёғоч ўймакорлари, кандакорлар, наққош, рассом ва хаттотларга шу ерда ишлашлари, маҳсулотларини сотишлари учун зарур имкониятни яратиб берамиз.\nМажмуа ҳудудида яна икки қаватли учта бино қурилиб, улардан биттаси чет эллик инвесторларга офис сифатида тақдим қилинади. Иккинчиси “Cover work center” бўлиб, у ер ёш тадбиркорлар учун ажратилади, учинчиси эса оилавий меҳмонхона сифатида хизмат кўрсатади. Умуман, бу ерда ишловчи ва яшовчилар ўзларини худди ўз уйидагидек ҳис этишлари учун ҳамма нарса муҳайё қилинади.\n— Мазмунли суҳбатингиз учун ташаккур.\nҲасан Тошхўжаев («Халқ сўзи») суҳбатлашди.


Машҳур фуд-блогер Чиноз балиқлари, Жиззах сомсаси ҳамда дунёдаги энг ширин қовун ва тарвузлар ҳақида (фото) - Zamin.uz\n20:35 / 24.10.2018\nМашҳур фуд-блогер Чиноз балиқлари, Жиззах сомсаси ҳамда дунёдаги энг ширин қовун ва тарвузлар ҳақида (фото)\nМашҳур фуд-блогер Марк Уинс Ўзбекистон ҳақидаги навбатдаги видеосида Марказий Осиёдаги энг қадимий ва тарихий шаҳарлардан бири - Самарқандга йўл олаётганини маълум қилади. Йўлда у қовурилган балиқ мазасини татиб кўриш учун Чиноздаги ўзбек ошхоналаридан бирида тўхтайди. Марк Уинс балиқ тайёрлаш жараёнини бошидан охиригача кузатди ва ижтимоий тармоқлардаги саҳифалари орқали бу жараён билан бўлишди.\nФуд-блогерга қовурилган балиқ таъми жуда манзур бўлади, албатта. Умуман, Марк ўзбек миллий таомларини дунёдаги энг мазали ва ўзига хос ошхоналардан бири сифатида кашф этгани ва анчагача уларнинг таъмини унутмаслигини таъкидлаган.\nШундан сўнг у Туризмни ривожлантириш давлат қўмитаси вакиллари ва оила аъзолари билан Ўзбекистоннинг хилма-хил қовунлари ҳамда тарвузлари мазасини татиб кўради ва уларни дунёдаги энг ширин қовун-тарвузлар сифатида эътироф этади.\nБундан ташқари, Марк Жиззах сомсаларини ҳам татиб кўриб, уларнинг мазасига юқори баҳо берганига гувоҳ бўлиш мумкин.\nМарк Уинснинг Ўзбекистон ҳақидаги видео ва суратлари ижтимоий тармоқ фойдаланувчиларида жуда катта тассурот қолдирган. Изоҳларда бу видеоларни кўриб, тезроқ Ўзбекистонга саёҳат қилиш истаги туғилгани, фуд-блогер намойиш қилаётган таомлар уларнинг иштаҳасини очаётганини ҳақида ёзишган. Яна бировлар эса Ўзбекистонда бўлгани, маҳаллий одамларнинг меҳмондўстлиги ва таомларнинг мазаси унутилмаслиги ва келгусида бу ерга яна саёҳат қилиш орзусида эканликларини таъкидлашган.\nДунёнинг таниқли фуд-блогерлардан бири Марк Уинс Ўзбекистон Республикаси Туризмни ривожлантириш давлат қўмитасининг қўллаб-қувватлаши остида Ўзбекистонга ташриф буюрган ва мамлакатимизнинг диққатга сазовор жойларида бўлган. Блогер гастрономик туризмни тарғиб қилиши билан танилгани боис жаҳоннинг кўплаб мамлакатларида бўлади ва у ерларнинг миллий таомларидан татиб кўриб, ўз таассуротлари акс этган видеолавҳаларни фолловерлари билан бўлишади. “Замин” янгиликларини “Youtube”да кузатиб боринг\nРоссиялик влогерлар ўзбек миллий таомларини дунёга танитмоқда (фото)\n4-02-2020, 16:53, Ўзбекистон\n27-12-2019, 18:05, Ўзбекистон\n15-03-2019, 11:11, Ўзбекистон\n2019 йилда Ўзбекистонга саёҳат қилиш учун 5 сабаб\n14-01-2019, 18:38, Ўзбекистон\n16-10-2018, 23:34, Ўзбекистон\nТожикистонлик меҳмонлар Ўзбекистон ҳақида нима дейишмоқда?\n30-03-2018, 23:26, Ўзбекистон\nЯнгиликлар » Ўзбекистон » Машҳур фуд-блогер Чиноз балиқлари, Жиззах сомсаси ҳамда дунёдаги энг ширин қовун ва тарвузлар ҳақида (фото)


Жин кўзадан чиқди! Аммо ҳозирча уни...\n05.08.2019 20:08 0 5816\nЖорий йил 2 август куни АҚШ ҳамда Россия Ўрта ва яқин масофага учувчи ракеталар ҳақидаги шартномадан чиққанини эълон қилди. Собиқ СССР раҳбари, мазкур битим ташаббускорларидан бири Михаил Горбачёв томонларнинг ушбу қарорини «қалтис хато» деб атади. 30 йилдан буён амалда бўлган шартноманинг бекор бўлиши қуролланиш пойгаси яна авж олиши ҳақидаги хавотирларни кучайтириб юборди.\nЎрта ва яқин масофага учувчи ракеталар ҳақидаги шартнома 1987 йилда АҚШ президенти Рональд Рейган ҳамда СССР раҳбари Михаил Горбачёв томонидан имзоланган. 1988 йил 1 июндан кучга кирган ҳужжатга кўра, ядро қуролига эга икки йирик давлат ўрта (1 минг километрдан 5,5 минг километргача) ҳамда яқин (500 километрдан 1000 километргача) масофада учувчи баллистик ва қанотли ракеталар, шунингдек, уларга оид қурилмаларни йўқ қилиши кўзда тутилган эди. Ушбу таснифга кирувчи ракеталарни ишлаб чиқариш ва синовдан ўтказиш ҳам тақиқланганди.\nҲар икки томон бир неча йил ичида битим шартларини бажарди. Маълумотларга кўра, ўша кезлар СССР 1846 дона, АҚШ 846 дона ракетани йўқ қилган. Таҳлилчилар ушбу шартномани тарихий аҳамиятга молик ҳужжат деб аташи бежиз эмас. Дарҳақиқат, «совуқ уруш» даврида юрак ҳовучлаб яшаган инсоният ушбу шартнома кучга киргач, бироз енгил нафас олгандек бўлди.\nЎтган чорак асрда дунё сиёсий харитаси янгиланди. СССР деб аталган мамлакат парчаланиб кетди. Шўро давлати вориси саналган Россия, гарчи иқтисодий муаммолар домида қолган бўлса-да, АҚШ билан ҳарбий жабҳадаги пойгани зўр бериб давом эттирди. Сўнгги 10 йилда жаҳон геосиёсий иқлими ҳам ўзгарди. Сайёрамизнинг икки қутбини эгаллаган мамлакатлар ўртасидаги рақобат ошкора тус олди.\nЎрта ва яқин масофага учувчи ракеталар ҳақида шартноманинг йўққа чиқишида АҚШ ва Россия бир-бирини айбламоқда. Аслида, даҳанаки тортишув ва бир-бирини қоралаш сиёсати кўпдан буён кузатилаётган эди. Вашингтон ўзаро битим шартларига зид эканини таъкидлаб, Россиядан 9М729 ҳамда РС-26 «Рубеж» ракеталарини йўқ қилишни талаб қилиб келаётганди. Ўз навбатида, Россия АҚШ томонидан 2016 йили Руминияда Aegis Ashore ракетага қарши мудофаа тизими ўрнатилишини шартноманинг бузилиши деб ҳисоблаётган эди.\nАйни пайтда ядро қуролини назорат қилишга доир Стратегик ҳужум қуролларини қисқартириш ҳақида шартнома амал қилмоқда. Аммо АҚШ ва Россия томонидан 2010 йилда имзоланган ушбу шартноманинг амал қилиш муддати 2021 йилда тугайди. АҚШ президентининг хавфсизлик масалалари бўйича маслаҳатчиси Жон Болтон Вашингтон шартномани узайтириш ниятида эмаслигини очиқ айтди. Ўз навбатида, Россия етакчиси Владимир Путин Оқ уй рўйхушлик бермас экан, Кремль ҳам битим муддатини узайтиришга уринмаслигини билдирди. БМТ Бош котиби Антониу Гуттериш эса ҳар икки томонни ядро қуролланиши олдини олиши мумкин бўлган ушбу битимни сақлаб қолишга ундамоқда.\nЎрта ва яқин масофага учувчи ракеталар ҳақида шартномани-ку сақлаб қолиш имкони бўлмади. Аммо стратегик ҳужум қуролларини қисқартиришга доир ҳужжатнинг бекор бўлишига йўл қўймаслик лозим. Негаки, бу инсоният учун ҳаёт-мамот масаласидир. Тўғри, ядро қуролига эга давлатлар рўйхатида АҚШ ва Россиядан ташқари Хитой, Шимолий Корея, Ҳиндистон, Покистон, Исроил, Буюк Британия, Франция каби мамлакатлар ҳам бор. Аммо ядро қуролининг асосий захираси икки рақобатчи давлат ихтиёрида. Sipri тинчлик муаммолари институтига кўра, дунёда 14 мингга яқин ядро каллаклари бўлиб, уларнинг 90 фоизи АҚШ ва Россияга тегишлидир. Шу боис Оқ уй ва Кремлнинг тил топишиши барча учун муҳим аҳамият касб этади.\nДунё аҳли 1945 йил августда ядро қуролининг даҳшатига гувоҳ бўлди. АҚШ томонидан Япониянинг Хиросима ва Нагасаки шаҳарларига ташланган бомбалар 450 минг кишининг ёстиғини қуритди, юз минглаб одамни майиб-мажруҳга айлантирди. 1962 йил октябрда рўй берган «Кариб инқирози» ҳам қуролланиш пойгаси бутун инсоният ҳаётига мислсиз таҳдид эканини яна бир карра тасдиқлади.\n1987 йилда Ўрта ва яқин масофага учувчи ракеталар ҳақида шартнома имзолангач, «совуқ уруш» поёнига етган эди. Орадан 30 йил ўтиб, тарихий битим бекор қилиниши билан эса неча замондан бери кўзада биқиниб ётган жин озодликка чиқди! Ҳозирча уни яна банди этиш имкони бор. Бунинг учун АҚШ ҳамда Россия, қолаверса, «ядро клуби»нинг қолган аъзолари сиёсий амбицияларни бир четга қўйиб, музокаралар столига ўтириши лозим.\nРоссия АҚШ совуқ уруш ракета битими


Журналистда махфий йўл билан ахборот олиш ҳуқуқи бор » Ўзбекистон янгиликлари – Zamin.uz\n24 июль 2019, 17:17\nЎзбекистон журналистларининг касб этикаси кодекси қабул қилинди. Кодекснинг тўлиқ матни ЎзАда эълон қилинди.\nҚайд этилишича, Кодекс журналистлар ва барча оммавий ахборот воситалари ходимлари ўз касб мажбуриятларини бажаришда риоя этиши шарт бўлган маънавий-ахлоқий йўналишларни белгилайди.\nКодексда ахборот манбаи ва унинг махфийлиги ҳақида ҳам сўз борган. Унга кўра, журналист жисмоний ёки юридик шахсларнинг ахборот тақдим этишни рад этиш ёки тақдим этишдан тийилиш ҳуқуқини тан олади.\nҚуйида Ўзбекистон журналистларининг касб этикаси кодекси билан танишишингиз мумкин:\n— журналист касб этикасига тааллуқли бошқа масалаларни жамоатчилик эътиборига ҳавола этади.\nЯнгиликлар » Жамият » Журналистда махфий йўл билан ахборот олиш ҳуқуқи бор\n06:32 Вазирлик паркларда севишганларни «овлаган» журналистларни огоҳлантирди (фото, видео)


Shoir Ismoil To’xtamishev vafot etdi | Xurshid Davron kutubxonasi\nShoir Ismoil To’xtamishev vafot etdi\nMuallif Adib: O'zbek tarixi, adabiyoti va madaniyati, Xotira va yodnomalar 12.10.2015 Izoh: 2\nБугун шоир Исмоил Тўхтамишев вафот этгани ҳақида хабар келди. Шоир 1950 йили Қамаши туманининг Ароловул қишлоғида дунёга келган. 1966 йилда ўрта мактабни тугатиб, «Қашқадарё ҳақиқати» газетасида мусаҳҳиҳ сифатида меҳнат фаолиятини бошлайди. 1967-1972 йилларда Тошкент Давлат университети журналистика факультетида билим олади. Сўнг турли жамоат ишларида меҳнат қилади. Вилоят маданият бўлимини бошқаради. Қисқа вақт Ўзбекистон Республикаси Президенти девонида ҳам ишлади.\nИсмоил Тўхтамишевнинг дастлабки шеърлари 1976 йилда Абдулла Орировнинг «оқ йўл»и билан чоп этилади. Шундан кейин унинг “Чўл бойчечаги”, “Онам тилаклари”, “Дунё устуни”, “Ҳайқириқ”, “Кўҳна Насаф хаёли”, “Сенга интилдим”, “Дил садолари”, “От – йигитнинг йўлдоши”, “Ҳад”, “Бу гулшан саҳнида”, “Кўнгил битиклари”, “Ерқўрғон”, “Шонли таянч”, “Ёниб яшаш бахти”, “Бу гулшан саҳнида” каби тўпламлари нашр этилган. Шоир шеърларини ўқиганда бепоён Қарши чўлларининг табиатига, кайвони одамларига хос ҳам қахрли, ҳам меҳрли нидо эшитилади.\nМен Исмоил ака билан 3-4 марта учрашганман. Хотирамда яхши, кўнглида кири йўқ инсон қиёфасида қолган. Сайтимиз номидан шоир оиласи ва яқинларига ҳамдардлигимизни билдираман.\nПарвардигори Олам Исмоил акани раҳматига олсин. Инна лиллаҳи ва инна илайҳи рожиъун.\nЯшаяпман хокисор, сокин,\nМен ўзимча эртароқ тиндим.\nТарк айлади иштиёқ, лекин\nБезовта қалб, сени соғиндим.\nЯралганман, дердим, оташдан,\nДард, аламдан ногаҳон синдим.\nЧетга чиқиб қолдим курашдан,\nУнутиб не-нени тобора,\nЗарра қумдай ерларга сингдим.\nЭнди, топай, излаб бир чора,\nНигоҳимни тортмас сулувлар,\nЙўл бермагай гўёки индим,\nКел, юракка солгин ғулулар,\nИнтил, барҳам бергил камликка,\nКўникмагин боши хамликка,\nҲукм сурган хотиржамликка\nШукроналар айтиб юр, болам!\nБарҳам топди нолаю оҳинг,\nЮксакларни қучди нигоҳинг,\nИшонч бўлиб доим ҳамроҳинг,\nКўрсатарди кабоҳат кучин,\nЕнгиб ўтдинг кўргуликни, чин,\nМустақиллик, эркинлик учун\nҲурлик бугун ўз қўлларингда,\nДастинг узун, ўз қўлларингда,\nРизқинг бутун, ўз қўлларингда,\nЮз кўрсатди орзую ният,\nҲурлик, асли, буюк бир неъмат,\nКўп нарсалар, ахир, ғанимат,\nКунларингга – осойишта, тинч,\nБалқигайдир юзларда севинч,\nБўй кўрсатди қатъият, илинж,\nЙўлларда тинмайин югурдим, елдим,\nҚадрни бирдайин дилга эш қилдим.\nТунлар кўзларимни тарк этар уйқу,\nДилимни ўртамиш хомуш бир туйғу.\nРуҳу вужудимда йўқ зарра таъма,\nЙўқотганим нима, топганим нима?\nДилни ошно этмиш турфа хил ранглар,\nЎзига ром этмиш жилва, оҳанглар.\nҚулоқни тутмабман мозий сасига,\nУмрим ҳам ўтибди басма-басига.\nБир фурсат макондан олислаб кетдим,\nЙўқотган нарсамни мен англаб етдим.\nИнтилдим ҳурликка тикиб кўзимни,\nНиҳоят топдим чин айтар сўзимни.\nЮксаклик этгандир хаёлимни жалб,\nМен юрган эканман ўзимни излаб.\nСаболар сочимни силайди майин,\nОнажон, мен сизни жуда соғиндим.\nЎрнингиз билинар вақт ўтган сайин,\nОлис-олисларга термиламан жим.\nВаслингиз эслатар ҳар битта буюм,\nСудралиб ўтмоқда ойлар ва йиллар.\nДеворга осиғлиқ соат ҳам шу зум,\nАсабга ўйнайди ҳар он чиқиллаб.\nСоғинчдан ўртаниб тилкаланар қалб,\nДунёга сиғмасман, солгим келар жар.\nЁ раб, худди сизга боради ўхшаб,\nУкамнинг кенжаси – кайвони Ҳулкар.\nЛекин, нетай, йўқдир ўтмаган бир кун,\nИлож йўқдир бунга кўнмокдан бўлак.\nВужудим гоҳ ёниб бўладирман хун,\nТарс ёриб кетай дер, кўксимни юрак.\nАйрилиқдан зада бу кўҳна олам,\nСизнингсиз зулматга чўккандай чуқур.\nОнажон, шодликни кўрингиз баҳам,\nМеҳр бўлсин мудом йўл ёритган нур.\nКЎНГИЛДАН ЖОЙ БЕРДИМ\nКўнгилдан жой бердим, энди, кет, дема,\nҲайдасанг ҳам кетмагайман қошингдан.\nҲаёт – тўлқинларга тўш урган кема,\nСени севдим қатъийназар ёшингдан.\nЛабим тахир кўздан оққан ёшингдан.\nҲолим кўриб, қилаверма ваҳима,\nМаломатлар отмагин кўп тошингдан.\nСув ўгириб ичгайдирман бошингдан.\nБўлар-бўлмас ёниб, куйсам ғам ема,\nЁғду олгум нур эмган қуёшингдан.\nҲали кўпнинг қўли етмас бир шонман.\nБу дунёда ўхшамасман ҳеч ким-а,\nМен шундайин ўзига хос туғёнман.\nСени кўргач, зулмат борар ёришиб,\nМенга яшаш йўлларини кўрсатдинг.\nМеҳрим кетди ишқинг билан қоришиб,\nСиновларга дош бермоқни ўргатдинг.\nКўнгилдан жой бердим, энди, кет, дема..\nЧирой очмиш бу шаҳри азим,\nҲуснига лол қолмишдир фалак.\nЎзлиги бор қадим воҳага\nЮртбошимиз меҳри ҳам бўлак.\nТўй баҳона топгандир сайқал\nЖаҳонга бўй кўрсатган Насаф —\nҚад ростлаган оила-ҳайкал,\nУзукка мос тушган кўз — садаф.\nДовруғини тан олган жаҳон,\nОртиб борар шон, эҳтироми.\nЎтса ҳам-ки неча бир замон,\nЎчмас дилдан фарзандлар номи.\nНасафийлар яратган илм —\nФанга ҳисса бўлган муносиб.\nЗиё, нурдир заковат, билим\nКелган олис шонли йўл босиб.\nМард, тантилик толедан эҳсон,\nҲамроҳ мудом эзгу ўй, хаёл.\nБўй кўрсатиб гўзал хиёбон,\nАқли ҳушни қолдиради лол.\nТовланади гуллар рангго-ранг,\nКўнгилларга ҳаяжон солар.\nМеҳмонларни этар ҳангу манг,\nСавлат тўкиб кўркам бинолар.\nКелажаги янада порлоқ,\nЭгасини топмишдир қадр.\nТомошабин йўлига муштоқ\nЎзига хос Амфитеатр.\nҲикоятлар мавж урар тўлиб,\nҲар бир кошин муқаддас, сирли.\nМен ҳам битта фарзанди бўлиб,\nИш қилдимми бирор арзирли?!\nШайдодирман кўрк, чиройига,\nМавжларига тўш уриб жўшай.\nБош урайин ҳар он пойига,\nПоёндоздай меҳримни тўшай.\nШубҳа, гумон сололмас ғулу,\nКўрганим ким қилолгай инкор?\nЭзгу ҳар иш яшайди мангу,\nБу ҳаётда Ватан барқарор.\nЙиқилганни бўлгай суянчи,\nЮз очади орзулар қат-қат.\nЭлу юртнинг шонли таянчи —\nМеҳнаткаш халқ яшайди абад.\nБИР КЎРИШ ШАВҚИДА…\nНима бор оламда висолдан ортиқ,\nКўкларга чорлаган хаёлдан ортиқ,\nУчрашмоқ — аслида худодан тортиқ,\nБир кўриш шавқида интизор бўлдим.\nЯшашимдан мен фақат Ҳаққа интилиб,\nБешафқат ҳижронлар бағрини тилиб,\nХатолар қилдим кўп билмай, ё билиб,\nУлгуриш завқида интизор бўлдим.\nГоҳо отда кездим, гоҳ отга минмай,\nДовон, ғовдан ошдим шаштларим синмай,\nКўпириб қирғоққа тўш урган тинмай\nТўлқинлар мавжида интизор бўлдим.\nДард қолсам қўллади азиз пирларим,\nОшкора айтилди кўнгил сирларим,\nҒам чексам, дардлашди фақат шеърларим,\nҲаётим авжида интизор бўлдим.\nМастона айлади бу гуллар мени,\nСафига чорлагай булбуллар мени,\nҚайларга етаклар бу йўллар мени,\nҚизиқдим-да жуда, интизор бўлдим.\nРад қилди, ишқ изҳор айладим қайта,\nКўнглмни орзуга бойладим қайта,\nИшқни изҳор қилдим қўшиқлар айта,\nБалки мен беҳуда интизор, бўлдим.\nСарҳадлари пурвиқор, юксак,\nЭшдир унга ёрқин келажак,\nКўксимизда лов ёнган юрак\nЗарбларидан бошланар Ватан.\nСадосидир жўш урган қоннинг,\nИбтидоси қучилган шоннинг,\nТанти, ўктам ҳар қиз-ўғлоннинг\nҚалбларидан бошланар Ватан.\nНола чекса бағир бўлар хун,\nҲар бир гарди тўтиёдир чин,\nКерак бўлса қарич ер учун\nҲарбларидан бошланар Ватан.\nКурашлардан олмаган ҳадик,\nЎлимга ҳам боқа олган тик,\nШоирларнинг гулдан ҳам нозик\nТаъбларидан бошланар Ватан.\nНазокатли гулгун баҳорнинг,\nМасканидир ғурурнинг, орнинг,\nСадоқатли севимли ёрнинг\nЛабларидан бошланар Ватан.\nГар бепарво бўлиб қолсак гоҳ,\n“Муқаддасдир мисли саждагоҳ” —\nПайғамбарлар айлаган огоҳ\nГапларидан бошланар Ватан.\nИшқим Ғиротга тушди,\nТолмас қанотга тушди,\nСовринга — зотга тушди,\nУчиб борар Бойчибор,\nШиддати дарёча бор,\nДунё келар унга тор,\nБобомдан алплик мерос,\nҚўйганман отга ихлос,\nТантилиги менга хос,\nУлоқ — мардлар ўйини,\nИзлаб бордим тўйини,\nЁр кўрсатсин бўйини,\nМуҳаббатда мен нўноқ,\nУйига бўлдим қўноқ,\nЭртага чопгум улоқ,\nГул таққан уй бекаси.\nУлоқ чопар акаси,\nОрзулар дилда қат-қат,\nЧопағон кутмас шафқат.\nҲалоллаб олгай фақат,\nТакани қилма нимта,\nУни босгин тақимга,\nҲақинг берма ҳеч кимга,\nДўстлар, тиланг, бахт кулсин,\nОтимдан кўнглим тўлсин,\nЮртда ҳар кун тўй бўлсин,\nҚАЛБИМДА БОРИМСАН, ВАТАН!\nКетиб борар бир қатор карвон,\nМардларга хос сарҳадсиз майдон,\nДилимга жо: ҳар лаҳза, ҳар он,\nСафлардаги норимсан Ватан!\nЎхшадим мен, энди ўзимга,\nЖаҳон қулоқ тутар сўзингга,\nҲар гардингни суртай кўзимга,\nҒуруримсан, оримсан Ватан!\nСавлат тўккан тоғларинг айтсин,\nЧирой очган боғларинг айтсин,\nХушнуд чеккан чоғларинг айтсин,\nРангимсан, оҳоримсан Ватан!\nБоғларимга кечикса баҳор,\nБу кенг дунё кўринса сал тор,\nЎзни сезсам озгина ночор,\nДардларимга коримсан Ватан!\nҚадамингда қучадирсан шон,\nМен сени деб фидо қилай жон,\nСоғ-омон бўл, жон Ўзбекистон,\nЗукко, иқтидоримсан Ватан!\nКамалакдан олдинг жило, ранг,\nТовланасан турфа, ранго-ранг,\nМужассамдир қалбда минг оҳанг,\nЧертилмаган торимсан Ватан!\nЧиройлисан, бунчалар шинам,\nСулувдирсан, ёқимли бирам,\nКўкда учган соримсан Ватан!\nКунлар ўтар: осойишта, тинч,\nҲар бир оним мазмунларга зинч,\nҚиёсингни тополмадим ҳеч,\nҒурур, ифтихоримсан Ватан!\nЭътиқод ва қалбдаги ихлос,\nНомус ва шаън бобомдан мерос,\nКўз қароғда асрагайман, рост,\nҚувват ҳам мадоримсан Ватан!\nМуҳаббатни жойлаб юракка,\nЕтгин деган эзгу тилакка,\nЕтакловчи ҳар он юксакка,\nҚатъий бир қароримсан Ватан!\nНоминг тутсам кетаман тўлиб,\nЎз-ўзимча мард, жасур бўлиб,\nЮтуғингдан шод-хуррам кулиб,\nАвжида бароримсан Ватан!\nМужассамдир эзгуликлар, ўй,\nКундан-кунга очадирсан рўй,\nДунёларга кўрсатурсан бўй,\nТўрт фасли баҳоримсан Ватан!\nЯгонасан, танҳосан, асли,\nКўз олдимда тургайдир васлинг,\nОчилгандан кўргайдир фаслинг,\nТонг – саҳар, наҳоримсан Ватан!\nКўрар кўзим, ёруғ юзимсан,\nЮракдаги айтар сўзимсан,\nЎзимни бор этган ўзимсан –\nҚалбимдаги боримсан Ватан!\nДунё турсин осойишта, тинч,\nҲар бир дилда балқисин севинч,\nБарҳақ бўлсин ҳамиша илинж,\nОлам тўлсин дея зиёга,\nОна, қўлни очинг дуога.\nТўлиб оқсин дарё, сойимиз,\nМўл-кўл бўлсин дон, буғдойимиз,\nПорлайверсин юлдуз, ойимиз,\nЧоҳ қазмасин одамга-одам,\nБаҳам кўрсин шодлигин ҳар дам,\nИнсоф берсин ёмонларга ҳам,\nЯратганнинг ўзи қўлласин,\nТўғри йўлга бизни йўлласин,\nВатанимиз яшнаб, гулласин,\nОнажоним, дорулдур замон,\nСиз туфайли қучилгайдир шон,\nБахтимизга бўлингиз омон,\nЖўр овозман сизнинг дуога,\nОлам тўлсин дейман зиёга.\nTeg(lar) Ismoil To'xtamishev\nXuan Karlos Onetti. Sohil bo’ylab chopayotgan Esberg & Nazar Eshonqul. Xuan Karlos Onetti\n13.10.2015 at 11:28\nХУДО РАХМАТИГА ОЛГАН БУЛСИН! ШОИРИМИЗНИНГ ШЕЪРИ БИЛАН «БАРЧАСИНИ ХАЗИЛГА ЙУЙДИК» ДЕГАН САТРЛАР БОР КУШИК ЯРАЛГАН.АЖОЙИБ КУШИК…РУСТАМ ГОЙИПОВ, САРДОР МАМАДАЛИЕВ ИЖРО ЭТГАН. ЯХШИЛИККУ БУЙИНДАГИ КАРЗ,КАЙТАРМАДИК ХАЗИЛГА ЙУЙДИК ДЕЙДИ У ШЕЪРИДА…ШОИР УМРИ ШЕЪРУ КУШИКЛАРГА АЙЛАНИБ КОЛАРКАН…ЖОЙЛАРИ ЖАННАТДА БУЛСИН!\n19.10.2015 at 12:36\nMen, u kishining bir kitoblarini o‘qib jo‘shqin, samimiy she’rlaridan hayratlanganman. Va nega shunday bir ijodkorimiz matbuotda uncha faol emasligiga, odamlar ichida uncha mashhurmasligiga hayron bo‘lganman. Siz aytgandek yaxshi insonligi she’rlaridan ham bilinib turadi. Ha, o‘lim baribir haq. Oxirati obod bo‘lsin.


Ўзбекистон мусулмонлари идораси Самарқанд вилояти вакиллиги\nКун хикмати " Бойларнинг камбағалларга тавозеъ қилиши диёнат, камбағалларнинг бойларга тавозеъси эса хиёнатдир. Абу Али Даққоқ."\nПРЕЗИДЕНТ МУРОЖААТНОМАСИДАН ИЛҲОМЛАНИБ\nМақола кўрилди: 582\nМаълумки, муҳтарам юртбошимиз, Ўзбекистон Республикаси Президенти Шавкат Мирзиёевнинг 2017 йил 22 декабрь куни Олий Мажлис Сенати ва Қонунчилик палатаси аъзоларига тақдим этган Мурожаатномаси юртимиздаги барча оммавий ахборот воситалари орқали кенг ёритиб борилди. Давлатимиз раҳбарининг мамлакат тарихида биринчи марта парламентга мурожааномаси бу нафақат парламентимизга, балки бевосита халқимизга бўлган тарихий мурожаатидир. Ушбу мурожаатнома бутун Ўзбекистон халқининг қалбидан мустаҳкам жой олди.\nМазкур мурожаатномада юртбошимиз барча соҳалар қатори юртимизда ҳукм сураётган диний эркинлик ва муқаддас ислом дини таълимотини янада ривожлантириш билан боғлиқ баъзи масалаларни ҳам айтиб ўтдилар.\nШ.Мирзиёев ўз мурожаатида “...бу юртда олиму уламолар, буюк мутафаккир ва шоирлар, азиз-авлиёлар етишиб чиққан. Уларнинг аниқ фанлар ва диний илмлар соҳасида қолдирган бебаҳо мероси, бутун инсониятнинг маънавий мулки ҳисобланади” деб такидладилар.\nҲақиқатдан ҳам Ўзбекистон – улуғ аллома ва авлиёлар юрти. Бу табаррук заминдан Имом Бухорий, Имом Термизий, Имом Мотуридий, Абу Лайс Самарқандий, Баҳоуддин Нақшбанд, Бурҳониддин Марғиноний, Абу Муин Насафий, Маҳмуд Замахшарий, Абу Райҳон Беруний, Мирзо Улуғбек, Алишер Навоий ва яна шунчалик кўп алломалар етишиб чиққанки, улар диний ва дунёвий соҳаларда дунёга машҳур бўлишган. Ҳозиргача бу улуғ бобокалонларимизнинг қолдирган улкан бебаҳо илмий мероси, дунё кутубхоналарида сақланмоқда, ўрганилмоқда.\nПрезидентимизнинг шахсан ташаббуслари билан ушбу буюк аллома ва мутафаккирлар меросини янада чуқур ўрганиш, улар қолдирган маънавий меросни тўплаш, жаҳон стандартларига мос равишда сақлаш ва она тилимизга таржима қилиш бўйича ҳам аниқ кўрсатмалар берилган.\nЖумладан, ўтган 2017 йилда Тошкент шаҳрида Ислом цивилизацияси маркази, Термиз шаҳрида Имом Термизий, Самарқандда Имом Бухорий номидаги халқаро илмий тадқиқот марказлари ва Ислом академияси каби илмий-маърифий муассасалар фаолиятини йўлга қўйиш ишлари бошлаб юборилди. Имом Бухорий мажмуаси қошида ҳадис ва калом, Бухорода ҳазрати Баҳоуддин Нақшбанд мажмуаси қошида тасаввуф, Қарши шаҳрида Абу Муъин мажмуаси қошида ақида, Фарғонада фиқҳ мактаблари ўз фаолиятларини бошлаб, бугунги кунда ушбу мактабларда имом хатиб ва уларнинг ўринбосарларидан танлов асосида қабул қилинган диний ходимлар махсус дастурлар асосида билимиларини янада оширишаётгани қувонарли ҳолдир.\nҲозирда юртимиздаги китоб фондларида 100 мингдан ортиқ қадимий қўлёзма ва тошбосма ноёб манбалар сақланмоқда. Юртбошимиз айтганлиридек, ҳақиқатдан ҳам ушбу китоблар ҳанузгача ўрганилмаган, тадқиқ этилмаган. Биз исломий билимлардан анча ортда қолган эдик. Ислом динидан халқ чўчиб қолган эди. Лекин ислом дини бу инсониятни ҳалоллик, эзгулик, меҳр-оқибат ва ҳамжиҳатлик йўлида бирлашишга даъват этадиган диндир. Ислом бу нурли ҳаёт сари қадам қўйишдир.\nБугунги кунда юртимизда барча шароитларга эга манашундай марказларда бизга қолдирилган бебаҳо меросни олиб, ўрганиб, таржималари билан шуғулланадиган ёшларни тарбиялаб етиштириш барчамизни бурчимиздир.\nУшбу ноёб манбалардаги ҳадислар ва алломаларимиз ўгитларида ватан, ота-она, халқ манфаъати, инсонларга меҳр оқибатли бўлиш, етимлар ва мискинларни бошини силаш, катталарга ҳурмат ва кичикларга иззат каби инсоний фазилатлар мужассамдир. Биз ўрта асрларда яшаб, ижод қилиб, дунё тан олган улуғ аллома ва мутафаккирларнинг келажаги буюк ворисларимиз.\nБиз дин номидан турли қўпорувчи, жамият ва халқ орасида ҳар-хил иғволарни тарқатувчи, қўли қонга ботган асл мақсади хунрезлик бўлган ҳар қандай мутаасссиб оқимлар билан асло муроса қилаолмаймиз. Муқаддас динимизни ҳар доим ҳимоя қиламиз. Бу йўлда қудратли давлатимиз ва азиз алломалариз қолдирган бой илмий меросга таянамиз.\nДавлатимиз биз дин аҳлига шунчалик катта эътибор қаратиб турган бир пайтда бу неъматни қадрига етмаслик ҳам ношукрлик ҳисобланади. Ношукрлик эса бизнинг динимизда қаттиқ қораланади.\nЮртбошимиз ташаббуси билан ташкил этилган ушбу илмий муассаса ва мактабларда ўзларининг диний ва дунёвий билимларини ривожлантираётган ҳар-бир киши соф ислом ғояларини очиб бериш, дин ҳеч қачон инсониятни ёвузликка бошламаслигини исботлаб беришдек улкан фазилатларни кўрсатмоғи лозим.\nХулосамиз шуки, жаҳолатга қарши маърифат ва эзгулик билан курашиш ғоясининг нақадар аҳамиятли эканлигини ич-ичимиздан ҳис қилиб, буни бутун Ўзбекистон ёшлари онги тафаккурига етказишдан иборат.\nШундай экан, жаҳонга машҳур бўлган зотларнинг авлодларидан ватан хоини, ақидапараст, мутаассиб жоҳил ва илмсиз кишиларни чиқиши ўзбек деган номга асло муносиб бўлмайди.\nБуюк Аллоҳ барчамизни ўзининг тўғри йўлидан адаштирмасин!!!\nЗайниддин домла Эшонқулов –\nСамарқанд вилояти бош имом хатиби\nСиз уяли алоқа воситасидан қандай фойдаланасиз?\nТобора одимлаб бораётган юртимизда уяли алоқа воситасидан фойдаланиш ҳозирги вақтда оддий бир ҳол.Уяли алоқа воситасидан ёшу -қари,катта-кичик,аёл-еркак бирдек фойдаланмоқда.Ҳўш би...\nСаҳобалар ҳам мусобақалашар эдилар\nСалама ибн ал-Акваъ розияллоҳу анҳу ривоят қиладилар: "Биз йўлда юриб борар эдик. Анcорийлардан мусобақада ҳеч енгилмаган бир киши: "Мадинагача мусобақалашувчи борми? Қани ким мусобақа қ...\nТўрт ярим ёшдаги ўғлимизнинг шўхликлари учун унга кўп танбеҳ берардик. Бир куни унга танбеҳларимиз кор қилмагач, эрим чидолмасдан бурчакда оёқда туриш жазосини берди. Ўғлим индамай қабу...\n© 2018 Узбекистон мусулмонлари идораси Самарканд вилояти вакиллиги. Барча хак хукуклар химояланган.\nВакиллик ҳақида / Биз билан алоқа Powered by KHM


ЕХҲТ кузатувчилари Ўзбекистондаги вазиятни ўрганади\nШу йилнинг 11 октябридан 14 октябригача Ўзбекистонда Европада хавфсизлик ва ҳамкорлик ташкилоти кузатувчилари миссияси фаолият олиб бориб, ички сиёсий вазият билан танишади. Миссия иши натижаларидан келиб чиққан ҳолда 4 декабрь куни ўтажак президент сайловини тўлақонли мониторинг қилишнинг нақадар мақсадга мувофиқлиги ҳақида қарор қабул қилинади.\nМосквада чоп этилувчи “Независимая газета” нашрининг ёзишича, ЕХҲТ Ўзбекистондаги президент сайлови шунчаки расмиятчилик учун ўтказилаётгани, мавжуд режимда кузатилаётган оз-моз либераллашув эса “хўжакўрсин”га қилинаётганини истисно қилмайди.\nЎзбекистон Марказий сайлов комиссияси декабрда ўтадиган президент сайловини баҳолаш учун ЕХҲТ кузатувчиларини таклиф қилган. Тошкент Ғарбга демократик қадриятларга ҳурмати баландлигини намойиш қилишга уринмоқда.


«Хориждаги «олтинбош»лар ватанга қайтишга тайёр, лекин маъмурий тўсиқлар туфайли уларни йўқотяпмиз» – Экспертлар ёш олимлар ҳақида\nЎзбекистон 17:42 / 18.09.2019 128012\nЎзбекистон очиқ сиёсат йўлини танлаганидан бери ҳар соҳада ташқи дунё билан интеграциялашишга ҳаракат қилмоқда. Бунинг бир йўналиши сифатида инсон ресурсига инвестиция қилишга алоҳида аҳамият бериляпти. Президент хориж мамлакатларига ташриф буюрар экан, у ердаги ватандошларимиз билан учрашиб, юрт тараққиётига биргаликда ҳисса қўшишга чорламоқда.\n«Буюк келажак» гуруҳи ташкил этилгани ҳам бежиз эмас. Амалга оширилаётган ҳаракатлар натижасида юртдошларимиз Ўзбекистонга қайтиб келмоқда. Бу қувонарли ҳол, албатта. Аммо кўринмас ва кераксиз тўсиқлар билан ортиқча «ҳимояланган» тизим «олтинбош»лар ўз юртига келиб ишлашини қийинлаштиряпти. Ёш ва интилувчан, халқаро даражада тан олинган ўзбек олимлари ватаним тараққиётига ҳисса қўшаман деб келсаю, унинг илмий даражаси тан олинмаслиги ёки асоссиз равишда кечиктирилишидан ким манфаатдор бўлиши мумкин?\nАдлия вазирлиги ҳузуридаги Ҳуқуқий сиёсат тадқиқот институти масъул ходимлари, Япониянинг Кобе университети ҳуқуқ докторлари Ҳусаин Раджапов ва Отабек Нарзиев ёш олимларнинг илмий даража нострификацияси жараёнидаги ортиқча тўсиқлар ҳақида фикр билдиришди.\n«Хориж илмий даражаларини тан олиш ва нострификациялаш низоми маънан эскирган. Янги қарор лойиҳасида ҳам бўшлиқлар бор»\n19 йил олдин «Хорижий давлатларда илмий даража олганлик тўғрисидаги ҳужжатларни тан олиш ва нострификациялаш (эквивалентлигини қайд этиш) тартиби тўғрисида»ги Низом ҳозиргача амалда ишлаб келмоқда ва у ҳозирги кун ислоҳотлари талабига жавоб бермайди, ҳуқуқий ва маънавий жиҳатдан анча эскирган.\nМисол сифатида, илмий даража олганлик тўғрисидаги ҳужжатни нострификациялаш жараёни 2-3 ой, қўшимча сифатида яна 3 ойга чўзилиши белгиланган. Аммо бу узоқ муддат янаям узайтирилаётгани амалиётда учраяпти. Ушбу камчиликлар ваколатли орган – Вазирлар Маҳкамаси ҳузуридаги Олий аттестация комиссияси (ОАК) томонидан ўрганилиб, бошқа таклифлар инобатга олинган ҳолда янги қарор лойиҳаси норматив-ҳуқуқий ҳужжатлар порталида эълон қилинди. Ушбу ҳужжатда айрим ўзгартириш ва қўшимчалар назарда тутилган бўлсада, хориждаги мутахассисларни жалб этиш учун концептуал янгилик белгиланмаган.\nМасалан, мутахассиснинг хориждан келмасдан туриб, яъни у ердаги фаолиятидан узилмаган ҳолда ОАКга ҳужжатларини онлайн топшириб, нострификация жараёнини бошлаш имконияти назарда тутилмаган. Бунда мутахассиснинг онлайн аризаси ва илова қилинган электрон ҳужжатлари асосида ОАК нострификация жараёнини бошлайди. Тегишли қарор қабул қилингандан кейин номзод Ўзбекистонга келиб ҳужжатларининг асл нусхасини тақдим қилиш орқали хориждаги илмий даражаси нострификация қилинишига эришиши мумкин.\n«Илмий даражани тан олишда номзоднинг иш жойидан ҳужжат талаб қилиниши қанчалик мантиқли?»\nОАК томонидан нострификация учун талаб қилинадиган ҳужжатларнинг кўпи кераксиз, қоғозбозликдан нарига ўтмайди. Масалан, номзоднинг иш жойидаги раҳбарнинг имзоси билан тасдиқланган хат. Хориждан келган олим бу ерда ўз мақомига мос ишга жойлашиши учун унинг илмий даражаси Ўзбекистонда тан олинган бўлиши керак. Ҳали муқим иш жойига эга бўлмасдан туриб ушбу ҳужжатни талаб қилиш қанчалик мантиқли?\nҚолаверса, илмий даража олимнинг ўз билими, шахсий ижод маҳсулидир. Фаолият олиб бораётган ташкилотга ушбу масалани «боғлаш» кўп ҳолларда мантиқсиз. Яна бир ортиқча қоғозбозликлардан бири нострификация қилиш тўғрисидаги аризада нотариал тасдиқланган имзо бўлиши кераклигидир. Фуқаро нима ва ким учун вақт ва пул сарфлаб нотариусга бориши талаб этилмоқда? Буни осон ва қулай тарзда, яъни тегишли аризани ОАК вакили олдида имзолаб бериш кифоя эмасми? Жараённи қийинлаштиришга не ҳожат?\n«Нострификациядан мақсад илмий даражани тан олиш, қайтадан имтиҳон ўтказиш эмас»\n2000 йилда Вазирлар Маҳкамаси томонидан қабул қилинган «Хорижий давлатларда илмий даража олганлик тўғрисидаги ҳужжатларни тан олиш ва нострификациялаш (эквивалентлигини қайд этиш) тартиби тўғрисида»ги Низом мазмуни ўз номига мос эмас. Низомнинг 2-бандида нострификация қилиш хорижий давлатларда фалсафа доктори (PhD) ва унга тенглаштирилган илмий даражалар олингани ҳақидаги ҳужжатларни қайта аттестациядан ўтказиш асосида тенглаштириш сифатида белгиланган. Ваҳоланки ушбу ҳужжатнинг номида нострификация эквивалентликни қайд этиш деб кўрсатилган. Бунда нострификациянинг мазмун-моҳияти ўзгармоқда. Яъни, бу ерда фақатгина ҳужжатнинг ҳақиқийлиги текширилиб, унинг эквивалентлиги қайд этилмайди, балки яна диссертант ҳимоя жараёнига ўхшаш қайта аттестациядан ўтказилади. Ҳужжат қандай қилиб қайта аттестацияда ўтказилиши мумкин, деган саволимга ОАК вакиллари асосли жавоб бера олишмади.\nАмалиётда оддийгина тан олиниши керак бўлган ҳужжат қолиб, унинг эгаси ва аллақачон ҳимоя қилинган диссертация иши аттестациядан ўтказилмоқда. Аттестация ва нострификация умуман бошқа жараён. Иккаласини адаштирмаслик лозим. Агар нострификация ўрнига ОАК аттестацияни назарда тутган бўлса, қонун ҳужжатларида ва ОАК низомларида буни яққол ўрнатиб қўйиш лозим. Шунда хорижда таҳсил олган ватандошимиз дунёнинг кучли 100 ёки 300лигига кирадиган университет дипломини Ўзбекистонда ОАК томонидан қайта имтиҳон ўтказилишини англайди. Шунга қараб тайёргарлик кўради. Бироқ мантиқан ўйлаганда қайта имтиҳон хориждаги университетнинг имтиҳон жараёнига ишончсизлик дегани ва имтиҳон Ўзбекистон эмас, хориждаги талаблар асосида ўтказилиши лозимлигини англатади. Зеро, гап хориждаги диплом нострификацияси ҳақида кетмоқда.\nХорижда олинган дипломни Ўзбекистон қонун ҳужжатлари талаблари асосида янги шарт ва талаблар асосида имтиҳон ўтказиш мантиқсиз бўлади. Мисол учун, турли малакавий имтиҳонлар турли давлатларда назарда тутилмаслиги мумкин. Бундай ҳужжатни талаб қилиш ноўрин бўлади.\n«Бутун дунё тан олган ўзбек олими илмий даражасини баҳолашга ОАКнинг салоҳияти етадими, деган савол ўйлантиради»\nМасаланинг иккинчи томони - аттестация ўтказаётган экспертларнинг салоҳияти. Бу саволни олий аттестация комиссиясига бердик: хорижда илмий ишлар юқори технологиялар ёрдамида амалга оширилади. Комиссия таркибидаги мутахассислар уларни тушунишга, холис баҳолашга салоҳияти, имконияти етарлими?\nГап ўзбекистонлик олимларнинг салоҳиятсизлиги ҳақида кетгани йўқ. Ўзбекистон олимларининг ҳар бири ўз соҳасини мутахассиси. Шу фикр тўғри тушунилишини истардик. Хорижда ёзилган илмий ишлар асосан хорижий давлатлар ва халқаро тажриба ҳақида ёзилади. Мисол учун, Японияда ҳимоя қилинган докторлик ишида Япония тажрибасининг ютуқ ва камчиликлари, ўрганса бўладиган жиҳатлари таҳлил қилинади. Албатта, буни Япония олимларидан яхши биладигани йўқ. Бундай ҳолда мазкур илмий ишни ўзбекистонлик олимлар томонидан қайта текширилиши ёки баҳоланиши илмий этикага тўғри келмайди. Бу дегани Ўзбекистон тарихи бўйича ўзбек тилида ёзилган диссертацияни Японияда ўзбек тилини ва тарихини яхши билмайдиган 3-4 нафар олим қайта баҳолаши билан баробар. Табиийки, Япония олими минг кучли мутахассис бўлсин, лекин ўзбек тилини билмай туриб қандай қилиб ўзбек тилида ёзилган диссертацияни текшириши ва баҳолаши мумкин? Бу қандай мантиқсизлик? Бугунги ривожланган жамиятда бундай мантиқсизлик бизни кулгига қўймайдими?\nМасаланинг бошқа жиҳати шундаки, ОАКдагилар барча шароитлар борлиги, айрим вазиятларда мутахассислар жалб этилиши мумкинлигини айтишди. Билишимча, ОАКда ҳар бир соҳа бўйича экспертлар гуруҳи бор. Лекин тан олиб айтиш керакки биз хорижий илмий мактаблар ва олимлар билан тенгма-тенг илмий баҳслаша оладиган, уларнинг илмий ишланма ва изланишларини объектив баҳолай оладиган экспертларга муҳтожмиз. Бу муҳтожликни тўлдирадиган самарали йўл, яъни хориждаги мутахассис юртдошларимизни жалб этишда эса қатор муаммоларимиз мавжуд. Бугунги кунда энг асосий муаммо бутун илмий ҳамжамият доктор сифатида тан олиб турган мутахассиснинг ўз юртида фан докторидан пастки мақомга қўйилиши бўлиб турибди.\n«Ёш олим хорижда докторлик илмий даражасини олса, бу ерда ундан ҳам паст поғонага тушириб қўйиляпти»\nТасаввур қилиш учун айтамиз: салоҳиятли кадр хорижда илмий даража олди. Уни бутун дунё тан олди. Ўзининг илмий ишланмалари, шогирдлари, ва айримлари ўз мактабига эга. Ўша ерда тажриба орттирди, обрўга эга бўлди. Энди билимини Ўзбекистон учун сафарбар этишни ният қилди. Илмий даражаси ва дипломини нострификация қилиш учун ариза топширди, сўнг имтиҳонлардан муваффақиятли ўтди. Энг катта муаммо шундан кейин бошланади. Яъни хорижда докторлик илмий даражаси олиб келган мутахассис Ўзбекистонда фан докторидан паст бўлган илмий даражага (PhD) тенглаштирилади. Фан доктори сифатида бутун жаҳонда доктор сифатида тан олинган мутахассис ўз юртида фан докторидан пастки даражага тушириб қўйилади. Бу ҳол мутахассиснинг турли илмий жамиятлар ва кенгашлар фаолиятидаги иштироки, диссертация ишларида тақризчи сифатида тайинланиши, шогирдлар етиштиришига сунъий тўсиқ бўлади.\nФикримизча, бунинг асосий сабабларидан бири юртимизда белгиланган илмий даражаларни тан олиш (нострификация) тизимидаги чалкашликлардир. Вазирлар Маҳкамаси ҳузуридаги Олий аттестация комиссияси томонидан хорижий илмий даражаларни тан олиш ва нострификациядан ўтказиш жараёнида номзодга фақатгина 2та илмий даража: фалсафа доктори (PhD) ва фан доктори (DSс) унвони берилади. Ваҳоланки, чет элда бир босқичли докторлик тизими ўрнатилган. Бизда қўлланаётган PhD, DSс каби илмий даражалар хорижда бир хил мақомга эга. Улар фақат фан соҳаларига қараб номланишда фарқланади. Масалан, табиий фанлар соҳасида докторлик диссертацияси ҳимоя қилганларга Doctor of Science (DSс), ижтимоий фанлар соҳасидагиларга эса Doctor of Philosophy (PhD) берилади.\nБу борада ОАК низомида «хорижий давлатларда фалсафа доктори (PhD) ва унга тенглаштирилган илмий даражалар олингани ҳақидаги ҳужжатлар ОАК томонидан Вазирлар Маҳкамасининг 2000 йил 25 июлдаги 283-сон қарори билан тасдиқланган хорижий давлатларда илмий даража олганлик тўғрисидаги ҳужжатларни тан олиш ва нострификациялаш (эквивалентлигини қайд этиш) тартиби тўғрисидаги низомга мувофиқ нострификацияланади (қайта аттестациядан ўтказиш асосида тенглаштирилиши белгиланган. Бироқ, мазкур низомда фалсафа доктори (PhD) ва фан доктори (DSс) унвони фарқланмаган. Барчаси фалсафа докторига (PhD) тенглаштирилган. Бу дегани Ҳарвардда докторлик ишини қилиб келсангиз ҳам Ўзбекистонда сизни нари борса, фалсафа доктори (PhD) деб тан олишади. Сиз илмий раҳбарлик, илмий кенгашлар фаолиятида иштирок этиш ёки тақризлар беришда фан доктори (DSс) имкониятларидан анча чекланган мақомда бўласиз.\n«Хорижда илмий даража олганлар учун алоҳида тизим ишлаб чиқилиши керак»\nЯхшироқ тушуниш учун яна бир мисол келтирамиз: биз Япониянинг машҳур университетида докторлик илмий даражасини олиб келдик. Бошқа олим ҳам маҳаллий ОТМда докторлик ишини ёқлади. Амалдаги тажрибага асосан хорижда илмий даража олган шахсга Ўзбекистонда илмий тадқиқот қилган тадқиқотчиларга бериладиган даражалардан бири берилади. Бу унчалик ҳам тўғри ёндашув эмас, назаримда. Чунки хорижнинг илмий даража олиш талаблари бу ерникидан фарқ қилиши кундай равшан, лекин бир хил даражадаги унвон берилиши мантиққа тўғри келмайди.\nТаклифимиз шундан иборатки, хорижда олинган илмий унвонни қандай бўлса, шундайлигича қабул қилиш лозим. Низомда берилган 2та даражани бериш билан чегараланиб қолиш керакмас. Шунинг учун хорижий илмий даражалар учун алоҳида платформа ишлаб чиқилиши мақсадга мувофиқ бўларди.\n«Илмий даражани илмий муассасанинг ўзи бериши керак»\nМаълум бир йўналишда илмий изланиш қилаётган олим докторлик ёки номзодлик даражасини илмий муассасанинг ўзида олиши керак. Чунки унинг иши мавзусини фақат ўша университет мутахассислари тўлиқ тушуна олади, моҳиятига етиб бора олади, шу жиҳатдан холис баҳо ҳам бера олади. Алоҳида ташкил этилган масъул ташкилот ташқи тарафдан илмий ишга баҳо бериши қийин.\nХорижда бу тизим аллақачон ишлай бошлаган. Сиз тадқиқот олиб бораётган жойингиздан илмий даражани ололасиз. Бир тарафдан бу ҳолат жараёнга кетадиган вақтни ҳам тежайди. Ўзбекистонда бу тажрибани қўлласа бўладими? Бу саволга жавоб беришдан олдин республикада илмий изланишларни ҳаққоний баҳолашга ОТМларнинг илмий базаси, салоҳияти етадими, деган масалани ҳал қилиш зарур. Шундай бой имкониятларга эга ўқув юртлари йўқ эмас, оз бўлса-да бор. Бу йўналишда ишни аввалига Ўзбекистонда аккредитациядан ўтган халқаро университетлардан бошлаган маъқул.\nХорижда илмий даража бериш билан бу ердагиники ўртасида фарқни айтамиз: чет элда илмий унвонни бериш олимлар ва масъул университет зиммасида. Ўзбекистонда эса олимлар, университет ва олий аттестация комиссияси (ОАК) бу вазифаларни бажаради. Биз санаган охирги ташкилот жараён муддати чўзилишига «ҳисса қўшяпти», холос.


15:30 / 06.09.2020 343 pdf Ўқиш режими + -\nИмом, пешво, қорилар устози, шайхулислом Абу Бакр Аҳмад ибн Ҳусайн ибн Меҳрон Асбаҳоний Найсобурий. «Ал-Ғоя фил қироат» китобининг муаллифи.\n295 йилда таваллуд топганлар.\nАҳмад ибн Муҳаммад Мосаржисий, Ибн Хузайма, Абул Аббос Саррож, Маккий ибн Абдон ва бошқалардан ҳадис эшитганлар.\nЗайд ибн Абу Билол, Абул Ҳусайн ибн Буён, Абу Бакр Наққош, Абу Исо Баккор ва Ибн Муқсимга Ироқда, Абул Ҳасан Муҳаммад ибн Назр Ахрамга Дамашқда Қуръон тиловат қилиб берганлар.\nБу кишидан Ҳоким, Ибн Масрур, Абу Саъд Канжарузий, Абдурраҳмон ибн Алийяк ва Абу Саъд Аҳмад ибн Иброҳим Муқрий ҳадис ривоят қилганлар.\nБу кишига Маҳдий ибн Тарора ва бошқалар Қуръон тиловат қилиб берганлар.\nҲоким айтадилар: «Қироатларда замоналарининг имоми, биз кўрган қориларнинг энг ибодатли, дуолари қабул бўладигани эдилар. У кишига Қуръоннинг беш порасини саралаб тиловат қилдим. Қироат борасида ёзган «Аш-Шомил» китобларини Бухорода ўзларига ўқиб бердим».\n381 йил шаввол ойида вафот этганлар.\n13:04 / 06.09.2020 1027\n15:02 / 05.09.2020 212\n3242 21:05 / 13.04.2018\n2340 14:51 / 08.01.2018\n2471 15:47 / 25.05.2018


Юк машиналари қатъий текширилмоқда\nТуркистон вилоят транспорт назорати инспекцияси, полиция департаменти ва йўловчилар транспорти ҳамда автомобиль йўллари бошқармаси биргаликда вилоят ҳудудида мунатазам рейдлар уюштирмоқда.\nМаълумотларга кўра, аввал ўтказилган рейдлар давомида 1157та маъмурий ҳуқуқбузарлик рўйхатга олинган. Натижада 24 миллион 891 минг тенге жарима белгиланган бўлиб, шундан 22 миллион 956 минг тенгеси ундирилди.\nРейдларнинг асосий қисми Тўрткўл – Арис йўналишида инерт материаллар (қум, тош, шағал ва бошқалар) ташиш ва Бодом – Сариоғоч йўналишидаги йўлларда озиқ-овқат ташиш билан шуғулланувчи транспорт воситаларига тааллуқли бўлди.\nВилоят ҳокимининг матбуот хизмати, 2019-08-12, 20:58 14\nҲайдовчилар учун фойдали маслаҳатлар 150


Қирғизистон президенти Садир Жапаров 28 ноябрга белгиланган «Жўқорғи Кенгес» депутатлари сайловини эркин, адолатли ва ошкора ўтказишни таъминлаш чора-тадбирлари тўғрисида»ги фармонни имзолади.\nДавлат раҳбари матбуот хизматининг 1 ноябрь куни хабар беришича, «Фуқароларга ҳар қандай таъсир кўрсатиш, сайловда иштирок этишга ёки қатнашмасликка мажбурлашнинг ҳар қандай шаклларига йўл қўймаслик мақсадида» Вазирлар Маҳкамасига қатор топшириқ ва тавсиялар берилди. Топшириқлар маҳаллий ҳокимият органлари, шунингдек, турли давлат органлари, жумладан, Ички ишлар вазирлиги, Ташқи ишлар вазирлиги, Бош прокуратура, МСК ва бошқаларга йўналтирилган.\nШу билан бирга, бош назорат органига «қонун бузилишлари тўғрисидаги ариза ва хабарлар келиб тушишидан қатъи назар, доимий ва доимий назоратни амалга ошириш», Ички ишлар вазирлиги ва Миллий хавфсизлик давлат қўмитаси билан ҳамкорликда тезкорликни таъминлаш топширилди. Бундан ташқари, Бош прокуратура «сиёсий экстремизмга, конституциявий тузумга тажовузларга қарши курашиш, ирқий, миллатлараро, ижтимоий ёки диний адоватни қўзғатиш, зўравонлик ва урушни тарғиб қилиш тўғрисида»ги қонунлар ижроси устидан прокурор назоратини кучайтириши лозим».\nВазирлар Маҳкамаси ва маҳаллий давлат ҳокимияти органларига сайловолди ташвиқотини эркин олиб бориш имкониятини таъминлаш, мансабдор шахсларнинг сайлов комиссиялари фаолиятига аралашувини тақиқлаш топширилди. Унда давлат ва муниципал хизматчиларнинг сайловолди ташвиқотида иштирок этиши ёки мансаб мавқейидан фойдаланишни тақиқлаш ҳам мавжуд. Бундан ташқари, сайловолди ташвиқотига ўқитувчилар, мактаб ўқувчилари, талабалар, шифокорлар ва бошқа давлат ва шаҳар ташкилотлари ходимларини жалб этишга йўл қўйилмайди.\nУшбу Фармон нормалари ва Қирғизистон Республикаси қонунчилиги бузилган тақдирда, мансабдор шахслар интизомий жавобгарликка тортилади, зарурат туғилганда эса мансабдор шахслар ишдан бўшатилади.\nҚирғизистон Республикаси Олий судига «сайлов низоларини кўриб чиқишда ягона суд амалиётини аниқлаш учун» зарур чораларни кўриш тавсия этилди.


Хитой Ташқи ишлар вазирлиги матбуот вакили Конг Куан бугун Пекинда ўтказган матбуот конференциясида Хитой-Ўзбекистон муносабатлари ҳақида бундай деди:\n“Хитой ва Ўзбекистон бир-бири билан дўстона муносабатдаги қўшнилар. Биз тинчликпарвар муносабатларни ривожлантиришни истаймиз. Марказий Осиë мамлакатлари ҳам терроризм¸ экстримистлар ва сепаратчилар ҳаракатлари ортиб бораëтгани хавфига рўпара бўлмоқда. Марказий Осиë давлатлари ҳам ўз олдига ривожланиш мақсадини қўйган. Шу асосда Хитой ва Ўзбекистон айни мақсадларни кўзлайди”¸ - деди Хитой расмийси.\nБугун айни пайтда¸ Хитой Бош вазири Вен Циабао Ўзбекистон раҳбари билан учрашув чоғида терроризмга қарши биргалашиб кураш олоб боришларини таъкидлади.\nХитой ҳукумати Европа Еттифоқи¸ НАТО ва АҚШнинг Андижон воқеалари юзасидан халқаро текширув ўтказиш тўғрисидаги чақириқларига қўшилмаслигини билдирди.


Самбочи Камолиддин Расуловни ўлдирган шахс 15 йилга қамалди\nЖамият 17:03 / 15.03.2022 43131\nСамбо бўйича ўсмирлар ўртасидаги жаҳон чемпионати ғолиби Камолиддин Расуловнинг ўлими юзасидан 2022 йилнинг 8 февраль куни бошланган суд мажлиси 14 март куни якунига етди. Судланувчи Шуҳрат Тўрабоев Камолиддин Расуловни ўлдирганликда айбдор деб топилиб, 15 йил муддатга озодликдан маҳрум қилинди.\nШуҳрат Тўрабоев / Фото: «Дарё»\n2012 йилда ўсмирлар ўртасида жаҳон чемпиони бўлган, кейинчалик фаолиятини дзюдо спортида давом эттириб, 2019 йили Тошкентда бўлиб ўтган халқаро Гран-при турнирида 81 кг вазн тоифасида кумуш медални қўлга киритган Камолиддин Расулов 2021 йилнинг 13 сентябрь куни таниши томонидан бир неча жойидан пичоқланган, олган жароҳатлари натижасида вафот этганди.\nМаълум бўлишича, унинг жонига қасд қилган шахс ҳам спортчи бўлган, икковлон аввалдан таниш бўлишган.\n«Қанақа витамин оляпсан, деб сўраганимда битта витаминнинг номини айтди. Ўшани сотиб олиб, қабул қилганимдан кейин соғлиғим ёмонлашди. Унга телефон қилиб «Шу витаминни ичганингдан кейин ҳаммаси зўр бўлади, дегандинг, умуман «нол»га тушиб кетяпман-ку. Организмим, билакларим қуриб кетаётганга ўхшаяпти», деганимда, у биз ярим миллиграммдан бир миллиграммгача қабул қиламиз, деб айтди. «Менга тўрт миллиграммдан ичкиздинг-ку, умуман қуриб кетдим», деб айтдим унга. Қўрқитиш учун ўзим билан пичоқ олиб олгандим. Жонимдан тўйиб кетганлигим сабабли. У соғлиғимдаги ўзгариш витаминданмас деявергандан кейин, жаҳлим чиқиб, нима қилганимни билмай қолдим. Ота-онасидан кечирим сўрайман. Яхши иш қилмадим барибир. Уям яхши иш қилмади, мен ҳам яхши иш қилмадим», деган судда айбланувчи.\nҲодиса содир бўлган куни айбланувчи Камолиддин Расуловга қайта-қайта қўнғироқ қилиб, у билан учрашмоқчи эканини айтган. Марҳум 13 сентябрь куни соат 21:30 да Тошкент шаҳрининг Учтепа туманида яшовчи танишининг уйи яқинига боради. Суҳбат жанжалга айланиб кетади, айбланувчи ошхона пичоғи билан 29 ёшли Камолиддин Расуловни бир неча марта пичоқлаб, қасддан ўлдиради.\n«Йўлда телефон қилаверган. Укам келинимга «Мен буни кўрмаганимга бир йил бўлганди, нимагадир кўришиб олайлик, деб уч кундан бери телефон қиляпти, шундоқ кўришаман-у, қайтаман», деб айтган. Воқеа келинимнинг кўз ўнгида содир бўлган. Укам машинани қулфламасдан тушган. Таниши билан қучоқлашиб кўришган. У ўлишини билса, аввалдан душман бўлса, қучоқлашиб кўришмаган бўларди. Улар-тўрт дақиқа гаплашишган. Уларнинг ўртасида ҳеч қандай жанжал-тўполон бўлмаган. Таниши тўғри юракка пичоқ урган. Унинг на ота-онаси, на ўзи бирор марта кечирим сўрамади, уйимизга бориб таъзия билдирмади. Умуман пушаймонлик ҳисси йўқ. Бу жиноятчига умрбод қамоқ жазоси берилишини хоҳлаймиз», дейди марҳумнинг опаси.\n«Видеотасвирларда унинг фақат пичоқлангани кўринган. Қўллари ҳам жойидан кесиб ташланган. У роса қаршилик кўрсатган. Лекин видеотасвирларда бу нарса йўқ. Видеода унинг фақат қочаётгани акс этган кадрларгина бор, пичоқланган жойлари йўқ», дейди марҳумнинг отаси.\nЖиноят ишлари бўйича Учтепа туман суди томонидан судланувчи Жиноят кодексининг 97-моддаси 2-қисми «ж» банди (ўта шафқатсизлик билан қасддан одам ўлдириш) билан айбдор деб топилди ва унга нисбатан 15 йил муддатга озодликдан маҳрум қилиш жазоси тайинланди. Суд қарорига кўра жазо умумий тартибли жазо колонияларида ўталиши белгиланган.\nАввалроқ «Малика» савдо мажмуасида 44 ёшли эркакни пичоқлаб ўлдирган 34 ёшли йигит 10 йилга озодликдан маҳрум этилганди.\n23:35 / 04.07.2022 2418\n23:27 / 04.07.2022 1211\n22:34 / 04.07.2022 2963


Қозоғистон 2014 йилда АҚШ АЭСлари учун уран етказиб берувчи энг йирик давлат бўлди\n00:44 / 06.10.2015\nҚозоғистон 2014 йилда АҚШ атом электр станциялари учун уран етказиб берувчи энг йирик давлат бўлди. Қозоғистон қолган уран етказиб берувчиларни, жумладан Россияни ортда қолдирди. Бу ҳақда АҚШ энергетика вазирлиги томонидан тайёрланган баёнотда айтилмоқда.\nМатбуот-баёнотига кўра, ўтган йили АҚШнинг 100 та энергетик атом реактори Қозоғистондан 12 млн фунт (5443 тоннага яқин) уран сотиб олган. Бу АҚШ сотиб оладиган барча 53,3 млн фунт ураннинг (24176 тонна) 23 фоизини ва 2013 йилдагига нисбатан 2 баробар кўпроқни ташкил қилган. 2013 йилда Қозоғистондан АҚШга 2948 тонна уран етказиб берилган.\n"Ўтган йилларда АҚШга Австралия, Канада ва Россия етакчи уран етказиб берувчилар бўлган эди", дейилмоқда хабарда. Хабардаги маълумотларга кўра, АҚШ атом электр станциялари сотиб оладиган АҚШнинг ўзида олинган ураннинг миқдори 2014 йилда 2013 йилга нисбатан 65 фоизга камайиб кетган. Бундай кескин камайишнинг сабаби баёнотда келтирилмаган.


Анъанавий ўзбек бозорлари пандемия сабабли ўз мижозларини супермаркетларга бой бермоқда – Reuters\n08:48 / 02.05.2020\nЎзбекистондаги чакана озиқ-овқат савдосида етакчи ўринни эгаллаб келган анъанавий турдаги бозорларда пандемия муносабати билан харидорлар камайиб, ижтимоий масофаланиш янги норма сифатида қабул қилинаётган ҳозирги даврда мижозлар супермаркетларга кўпроқ мурожаат қилишмоқда.\nЖорий ҳафта Reuters агентлиги ва The New York Times газетаси эълон қилган мақолада шу ҳақда сўз боради.\nДунё бўйлаб саноатнинг қатор соҳаларида компаниялар кенгайиш бўйича режаларини кечиктираётган бир пайтда, Ўзбекистондаги айрим озиқ-овқат ритейлерлари олға қадам босишяпти – улар коронавирус сабабли мижозлар ўз одатларини ўзгартириши, бу орқали супермаркетлар харидорларни жалб этиш бўйича анъанавий бозорлардан ўзиб кетишига ишонишяпти.\nМисол учун, БААнинг Majid Al Futtaim компанияси шу йилнинг учинчи чорагида Ўзбекистон пойтахтида ўзининг илк Carrefour дўконини очишини эълон қилган. Қурилиш ишлари карантин шароитида ҳам давом этмоқда.\n«Биринчи босқичда – 2020 йилда тўртта дўконимиз очилади, улардан учтаси супермаркет, биттаси гипермаркет бўлади», – деди Дубайдаги компания ижрочи директори Ҳани Вейсс Reuters мухбири суҳбатда.\nФранциянинг йирик ритейлери – Carrefour билан тузилган франшиза келишуви асосида иш олиб борувчи Majid Al Futtaim Ўзбекистон бозорига кириш учун тахминан 11 млн доллар йўналтирмоқда. Қўшимчасига, келгуси йилларда тармоқнинг мамлакатда кенгайиб бориши учун йилига 10 млн доллардан инвестиция киритиб бориш режалаштирилган.\nМаҳаллий супермаркетлар тармоғи Korzinka.uz 2023 йилгача дўконлари сонини уч баробарга ошириш стратегиясини ишлаб чиққан эди.\nАммо компания асосчиси ва раҳбари Зафар Ҳошимовнинг айтишича, бу йил очиладиган янги дўконлар сони пандемия туфайли аввал режалаштирилганидан камроқ бўлиши мумкин. Айни пайтда, компания тезлик билан ўсиши эҳтимоли юқори бўлган онлайн харидлар соҳасига кўпроқ эътибор қарата бошлаган.\n«Пандемия – молиявий ёстиқчаси йирик тармоқларга қараганда кичикроқ бўлган бозорлардаги баъзи сотувчилар ва аҳоли яшаш жойларидаги кичик дўконлар фаолияти тўхтатишига олиб келиб, Ўзбекистондаги ритейл соҳаси модернизациясини тезлаштириши эҳтимолдан холи эмас.\nЎрта ва узоқ истиқболда харидорларнинг танлови ва бозорлик қилиш одатлари катта эҳтимол билан ўзгаради. Санитария, хавфсизлик ва гигиена кўпроқ аҳамият касб эта бошлайди», – дейди Зафар Ҳошимов.\n«Биз бу талабни қониқтириш, тўла замонавий ритейл хизматларини таклиф этишимиз учун уч баробар эмас, ўн баробарга кенгайишимиз керак», – дея қўшимча қилган у.\nЎзбекистондаги чакана озиқ-овқат савдоси соҳасига оид мукаммал статистик маълумотлар йўқ. Шундай бўлса-да, SAD Marketing рақамларига таяниб Ҳани Вейсс берган маълумота кўра, Тошкентда бу бозорнинг қиймати 2018 йилда 3,4 миллиард долларга тенг бўлган ва бу рақам 2023 йилга бориб 5 миллиардга етиши кутиляпти.\n«Тошкент аҳолиси озиқ-овқат маҳсулотларининг учдан икки қисмини анъанавий бозорлардан, чорак қисмдан кўпроғини яшаш манзилларидаги кичик савдо дўконларидан харид қилади. Йирик ва замонавий супермаркетларнинг бозордаги улуши бор-йўғи 4,4 фоиз, лекин бу рақам беш йилдан кейин уч баробарга ошиши мумкин», – дейди Majid Al Futtaim компанияси ижрочи директори Ҳани Вейсс.\nШунга қарамай, Вейсс ҳам, Ҳошимов ҳам бир масалада якдил фикр билдиришди: супермаркетларнинг ўсишида энг муҳим омил – таъминот масаласи, яъни ишлаб чиқариш ва импортда муаммолар юзага келмаслиги билан боғлиқ.


Собир Раҳимов: "Карантинни мазмунли ўтказишга ҳаракат қиляпмиз" / Olamsport.com\nТеглар : Спорт курашлариСобир РаҳимовБухоро\nХусусан, Ассоциациямизнинг Бухоро вилояти бўлимида ҳам ишлар режа асосида олиб бориляпти. Суҳбатдошимиз эркин кураш бўйича вилоят терма жамоаси мураббийи Собир Раҳимовдан айни мавзу бўйича қисқача интервью олдик.\n- Собир ака, бугунги синовли кунларни қандай ўтказяпсизлар?\n- Ўзбекистон спорт курашлари ассоциациясидан вилоятлардаги бўлимларга режавий дастур тақдим этилган. Ишларни шу асосида олиб боряпмиз. Энди бу элга келган тўй. Насиб қилса, тез кунларда бу балодан қутуламиз.\n- Вилоятдан терма жамоаларга номзод курашчилар билан боғланиб турибсизларми?\n- Албатта. Ҳар куни онлайн тарзда видео машғулот ўтказамиз. Терма жамоага номзод курашчиларимизнинг бош мураббий томонидан берилган алоҳида дастурлари ҳам бор. Шу асосда машғулот ўтказишяпти. Тўғри, карантин даврида тўлақонли машғулот ўтказишнинг имкони йўқ. Лекин бор имкониятдан максимал даражада фойдаланяпмиз.\n- Собир ака, очиғи иш билан бўлиб фарзандларимиз билан ҳам камроқ суҳбатлашардик. Карантин кунлари эса ҳар куни оиламиз даврасидамиз...\n- Ҳа, нимасини айтасиз. Мусобақалар, ўқув-машғулот йиғинлари сабаб уйда кам вақт бўлардик. Ҳозир фарзандлар билан бирга дарс тайёрлаяпмиз. Ҳовлимизда кичик иссиқхонамиз бор. У ерда жисмоний меҳнат билан шуғулланяпмиз. Зерикишга ҳожат йўқ.\nМаълумот учун, Собир аканинг шогирдлари орасидан Мирзо Ҳайитов, Феруз Ёқубов, Соҳиб Искандеров сингари курашчиларни алоҳида таъкидлаб ўтиш ўринли бўлади.


Туркманистон президенти Хитойга отланди\n23 октябр 2021, Тошкент вақти: 04:19\nТуркманистон президенти Қурбонқули Бердимуҳаммедов 30 апрел куни Хитой халқ республикасига давлат ташрифи билан жўнаб кетади.\nПрезидент матбуот хизматининг Регнум ахборот агентлигига билдиришича, Пекинга сафари чоғида Туркманистон раҳбари Хитой президенти Ху Цзинтао, ҳукуматнинг бошқа юқори лавозимли раҳбарлари, шунингдек, йирик ширкатлар бошлиқлари билан учрашади.\nМузокаралар чоғида асосий эътибор икки томонлама иқтисодий ҳамкорликни кенгайтириш масаласига қаратилиши кутилмоқда.\nАйни пайтда, Туркманистон-Ўзбекистон-Қозоғистон-Хитой қувури орқали Туркманистондан Хитойга жўнатилаётган газ миқдори бир миллиард куб метрга етди.\nҲозирда Туркманистондан Хитойга жўнатилаётган газ миқдори кунига 10 миллион куб метрга етказилди.


Ҳар йилгидан бошқача ўтди\nFri, 25/05/2018 - 10:46\nЎқув масканларида ярим соатлик тантанали сафланиш тадбири ўтказилди.\n– Бу йил “Сўнгги қўнғироқ” маросими нишонланмади. Умуман, мактаб ва ўқувчилар ҳаётига мос келмайдиган чиқишлар, дабдабабозликка чек қўйилди. 25 717 нафар ўқувчи тадбирларда иштирок этган бўлса, шундан 2 455 нафари 9-синфни тамомлади, – дейди туман ХТБнинг таълим шўъбаси раҳбари Ҳамза Муҳаммадиев.\nБатафсил Ҳар йилгидан бошқача ўтди\nCайёр қабуллар ўтказилмоқда\nThu, 17/05/2018 - 11:10\nЖойларда тумандаги тўрта сектор рахбарлари ва Халқ қабулхонасининг биргаликдаги сайёр қабуллари ўтказилмоқда. Навбатдаги тадбир Тут маҳалласида бўлиб ўтди. Унда фуқаролар томонидан келиб тушган ўндан ортиқ мурожаатлар жойида ҳал этилди.\nБатафсил Cайёр қабуллар ўтказилмоқда\nSat, 12/05/2018 - 19:37\nЖомбой туман ҳокимлиги янги биносига 110 (бир юз ўн ) миллион сўмга мебеллар ва ошхона жихозлари олиниши маълум килинади.\nБоғча тарбияланувчиси уч тилни билади\nFri, 11/05/2018 - 11:10\nЖанубий Кореяда йўлга қўйилган хусусий инклюзив таълим дунё миқёсида тан олингани бежиз эмас. Президентимиз Жанубий Кореяга давлат ташрифи чоғида хусусий боғчалар фаолияти билан яқиндан танишгач, юртимизда ҳам экспериментал боғчаларни очиш таклифи илгари сурилганди. Яқинда туманимизда ана шу услубдаги дастлабки боғча иш бошлади. Хўш, унинг давлат боғчаларидан фарқли жиҳати нимада?\nБатафсил Боғча тарбияланувчиси уч тилни билади\n“Энг яхши ҳусусий уй-жой мулкдорлари ширкати” ТАНЛОВИ\nСайтдаги охирги маълумот киритилган сана: 21.10.2019